Lifan-Z/Chinese-poetries-txt huggingface dataset:
帝恩耆德帅江东，铜虎分符锡我公。侍从暂辞仙殿秘，蕃宣聊拥使麾雄。过吴衣锦夸乡曲，人越褰帷广听聪。莫恋湖山经岁住，早归黄阁亮天功。
雨过山前翠欲飞，水云高下正含晖。鱼跳细浪千花碎，蝉倚清阴一嘒微。沈李浮瓜吟齿尽，清风明月满船归。超然不负寻幽兴，拂得荷香在葛衣。
山翁自合老林扃，小有天中尽杳冥。两面楼台驱作势，半崖松石倚为屏。云归洞口纷纷见，泉入池心细细听。胜景深藏谁到此，好须图绘入丹青。
参天楼阁翠回环，暂拥旌旄笑解颜。久想高怀厌车马，更缘吟兴属江山。清时独往逍遥地，美政能成指顾问。行恐便膺宣室召，都人期见捧书还。
洞庭湖外白云峰，醉卧虚堂听晓钟。涧草岩花无日歇，仙人玉女有时逢。脂车石路君能去，蜡屐秋风我愿从。欲藉神方变华发，黄精苗盛菊香浓。
邓侯清骨如冰瘦，少日文章苦用心。赋罢吹嘘因狗监，诗成传诵到鸡林。阳春白雪无凡曲，流水高山有至音。更唱自存三益友，老来衰病废长吟。
此生飘泊住乾坤，南北东西岂更论。万里欲封防墓土，十年重到李膺门。少惊人事时千变，尽付羁愁酒一尊。主上思贤厚风俗，如公终未老丘园。
天地何曾着两雄，蛰龙飞去有冥鸿。北辰夜动双悬象，南浦秋归一钓篷。自昔何人继高躅，至今兹地仰清风。悲凉古意谁能尽，落日江山醉眼中。
浮云万态变朝昏，叠嶂寻常翠满门。锦里先生多胜事，香山居上有贤孙。春风楼阁闻棋响，晚雨池塘见屐痕。寄谢世间无此乐，起予归兴忆江村。
松阴江曲旧斋堂，别业归来各一方。吟想晚潮烟柳湿，梦游春槛露花凉。杨朱路远空南北，青帝亭闲自短长。何门扬鞭访前景，竹窗重整读书床。
浪催鸣舻去呕哑，古岸萧萧感岁华。雨脚苍茫惊断雁，烟痕蒙密湿栖鸦。芦花正落汀飞雪，枫叶初丹岸有霞。渐觉望中山色暝，数星镫火认渔家。
土狭山高更夹溪，登临缭绕与云齐。时时仰视天如练，往往穷川径似梯。石凿龛岩茅作屋，泉喷墝埆稻分畦。居人不信王畿地，千里平盘载马蹄。
蓬莱观下瑞烟飘，刘氏曾经此地超。桃圃昔谐王母约，烟霄自赴玉皇朝。白鹅乘去人何在，青鸟飞来信已遥。若使何郎有仙骨，也须吹引凤凰箫。
堂上歌声想遏云，玉人休整碧纱裙。妆残粉落胭脂晕，饮剧杯深琥珀纹。簪屣定知高楚客，笑谈应好却秦军。莫辞上马玉山倒，已是迟留至夜分。
放归绉骑独寻山，直入青萝翠蔼间。谢客藜杖方自适，阮公蜡屐许谁攀。何愁白发能添老，须信黄金不买闲。应向林泉真得趣，徜徉终日未经还。
落照西山夜色浮，弯弯寒挂碧云头。宝奁新样横眉黛，珠箔斜悬半额钩。丹桂一枝初浅露，金波千里未圆流。婵娟三五才成魄，散满清光四百州。
登山穿破乱云堆，不见高人眼倦开。门掩水声闲白日，路无车迹长苍苔。墙头五柳空摇曳，池上双凫自往来。却棹扁舟自回去，过江思上子陵台。
簇簇峰峦遍四围，神仙旧隐叹今非。溪中不见金沙出，山外空惊白鹤飞。石上瀑泉清照眼，竹间岚气冷侵衣。王箫声断人何处，千古烟云锁翠微。
赏遍他山到此山，始知仙境异人寰。岩前羽客寻黄鹤，涧下樵人放白鹇。路入洞门纡五锁，云盘石径叠三关。窑间犹有仙翁灶，忆昔丹成炼九还。
登山踏遍万千峰，直到青云第一重。路僻频惊来瑞鹿，洞深还见挂苍龙。偶穿白石寻黄石，却倚青松慕赤松。日脚西垂促归兴，巾车无复更从容。
石城岭下白莲宫，天柱峰前碧玉丛。误入蓬瀛知有路，回看图画恨无功。平霞列嶂堆苍黛，飞瀑寒岩挂断虹。眼底更无尘一点，霅川休说水帘宫。
水帘谷口瀑泉飞，金鼎峰前玉骨奇。入院未登居士榻，升堂先谒赞皇祠。庵开明月长圆满，路插重云半崄巇。杖屦偶来聊宴坐，徘徊不厌出山迟。
此境曾闻父老传，顷无凡迹到岩颠。青霄咫尺不多地，碧洞深沉第几天。千古烟霞真胜境，一方水石最清渊。我行聊慰登临兴，着意来游已四年。
沧波水上巅崔嵬，中有幽亭向水开。草色直连天色远，风声长送浪声来。云收山脚鸡园见，潮满航头钓艇回。咫尺市廛尘不到，槛前鸥鸟自毰毸。
句谿曲曲剡山重，谁访桑门物外踪。超世有言皆实际，示人无意在机锋。平生怀抱佳高遁，壮岁衣冠锁俗容。每想清蝉心暂寂，秋声萧瑟夜庵松。
一钵谁知去住空，前朝遗事寄禅宫。孤吟盘礴数行墨，古韵萧条四壁风。游客落帆频上下，荒庭疏树几青红。有人会得诗中趣，日月由来亦转蓬。
晴光泛泛山之阿，谷禽朝飞声已和。溪面冰消玉沙活，临溪逆想春风过。忽来忽往祇随兴，驺从屏寘殊无多。略挽梅梢数纤蕊，后日重来添几何。
金炉兽焰回春律，碧盏螘花资野逸。腊枝剪断玉莲光，歌扇舞茵争秀出。主人醉宾宾醉德，倾兀不惭冠武侧。一时陈迹去莫追，此段清欢宁易得。
耐冲晓雾狐裘密，乱踏寒霜马蹄逸。遍行属邑敢惮劳，乐岁偿逋民易出。云间想恋双旌色，跋辔长坡首频侧。更怀珍句重见酬，一颗骊珠探颔得。
蜿蜒溪岸寻芳草，似觉城东春色早。并溪穿竹入幽林，已爱和风养华藻。叅差雕槛木芍药，细叶新抽看渐好。花开使节傥尚留，愿奉清樽为花倒。
拂闾尖出樱桃表，花枝巧向春风袅。四座交飞白玉船，一声相劝提壶鸟。摇摇画隼青天杳，落日酣歌近芳草。拨开尘淟从清游，安得樽前辞醉倒。
酴醾高架凌春风，飘然疑与天香同。琼英绿叶何玲珑，开樽烂赏情无穷。把酒祝花花且记，玉堂仙人将整辔。柔条好为挽云𫐌，少慰邦人恋轩意。
北风吹云顽不散，山雨萧萧夜将旦。起来勉强著征衣，索马踌躇就途晏。冈泥渐滑沮遄迈，林霭正浓迷远盼。旅怀惨郁亦所宜，安得秋阳露霄汉。
人生扰扰无非寓，以寓名庵深得趣。寓翁之庵年月多，一日持文索诗句。乃知主意不在诗，欲以斯言昭未悟。吾侪又赋寓翁庵，附赘悬疣聊复赋。
丰都县北岷江侧，古观峥嵘耀金碧。层峦秀拔异群山，乔木侵云竞千尺。二仙去久丹灶冷，空载遗文在碑刻。俗士纷纷徒叹嗟，曾有何人继真迹。
突兀灵亭倚翠微，纷然尘境此中遗。高明颇惬星郎意，邃密如嫌俗客知。吟对青山摇玉麈，醉临华月解银龟。襟怀蹇蹇安闲久，偃卧多应梦赤墀。
五载兴贤日月疏，间关多是老闲居。朝廷远虑淹才敝，郡国新颁间岁书。士子将期贺空谷，诗人当复兴嘉鱼。无能自愧逢辰早，已脱犂锄就栈车。
亭压长江气象雄，清明时节夕阳中。天边远嶂横深翠，花外余霞没乱红。鸥鹭飞鸣得闲趣，渔樵歌唱有淳风。谁能共向春光醉，穷达多忘学塞翁。
阴霖继月酷相因，旱魃今年遽丧神。膏泽翻忧害东作，芳期那敢爱青春。蜼谷虽智能蒙鼻，奈有民咨易动唇。天听甚卑群语切，雨师何事未回轮。
城关咫尺到春郊，跃马行春固不劳。寒食萧疏观物态，楚歌嘲哳聚儿曹。平湖漾日扁舟满，芳榭迎风画鼓高。薄暮田翁醉归乐，山花倒插挈余醪。
危楼百尺据城堧，徙倚浑疑到紫烟。卑湿岂愁梅雨地，清和尤喜麦秋天。一川晚照飞孤鹜，满袖薫风听杜鹃。乡思摇摇白云外，官拘唯幸际尧年。
懒登危阁望天东，山外风烟隔几重。白髪庭闱未归侍，青纶尘土若为悰。故乡辽夐逾千里，薄宦拘挛等万钟。指数瓜期尚稽远，悠悠斗粟为谁舂。
诗来盛说溪山好，局事萧萧似隐流。闲对文枰销白日，勇持吟笔战清秋。城中事逐渔樵得，门外客无车马留。而我拘挛但增羡，强酬佳句思难抽。
平生落落多豪气，万里区区赴冷官。今日送君非故闬，一樽为我尽情欢。解舟吴浦江云重，策马并门塞雪寒。富贵功名行孰御，古来新沐必弹冠。
鄙才效职便穷僻，忽忽天星殆二周。系狱空虚民讼少，幸门堙塞吏心忧。琴书永日清无际，草树逢春绿正柔。惊坐高宾如见顾，幽懽何惜贳貂裘。
扬扬何处一逍遥，朱阁临清兴味高。翠霭相连结春态，澄光下视鉴秋毫。绿杨静舞腰初困，白鸟闲栖目不逃。独到独归俱有意，暂期尘土落祇裯。
本根树立宜坚厚，韡韡佳花号石榴。丹赤终能尽敷吐，馨香何必事飘浮。晴光照处火欲烈，雨气凝时血不流。莫怨春风施力晚，天教美实冠清秋。
祥电当年绕斗明，岩廊今日享隆平。三朝功业山河固，万国讴歌宇宙清。湛露均恩锡华宴，薫风入奏阜群生。庶官愿祝无疆寿，葵藿心齐向日倾。
不卜天时不背山，枯棋遇敌战谈间。藏机暗伏三千楯，侵道雄窥百二关。群语虽咻难改听，一先偶失若无颜。人心勇善能如此，谁谓渊骞未易攀。
花神委曲竞光阴，特向低丛剪寸金。买断园林初夏景，竟教蜂蝶慰寒心。玲珑圆影风前舞，寂寞红芳雨后深。稚子知名不知实，采之掷地听余音。
芳蹊诘曲上亭南，小树萦纡若舞骖。直对苍山班席坐，旋寻幽卉满头𥮾。楮皮裁幅明如玉，竹叶浮杯渌似蓝。共酌共谈其乐胜，俗忧应是不能堪。
衹恐繁云炽碧空，火龙昼跃汗随风。飘来翠叶亭亭处，滴出芳葩点点红。最美虚心如有待，直饶润色更无浓。主人为尔邀宾醉，狼藉杯盘晚照中。
种继青门气类嘉，恩传铃阁动光华。含滋虽本生成力，采实难胜宠赐加。冽若层冰破蒸郁，明如碧玉照玼瑕。贱官咀嚼深衔恋，代至明年正及瓜。
翘翘别乘出吴关，吏俗随辕不敢攀。此日谩淹飞盖住，明时那许壮才闲。秋花几处逢孤驿，凉月相迎过暮山。请剧书成双阙近，伫闻忠论解天颜。
尽日炎炎酷暑蒸，黄昏气象未全清。天风难值树浑静，海月不见云空明。群蚋得时方伺隙，噪蝉何事懒收声。噫予自有安恬趣，岂废林间坦腹行。
夜气凄清星斗全，倚樯引望东南天。怀归重念秋垂尽，倦目羞看月又圆。况是汴流投浅涸，夫何单舸尚留连。京华岂谓无心恋，自恨孤踪远邃延。
栽培芟治责官曹，官牒书为第一劳。擢干不知多少树，施功唯系万千艘。斧斤畏法谁能近，雨露流恩气转豪。今岁河堤新决坏，森然安用拂云高。
船头破浪疾如云，船上篙工勇力分。行色纵无笳鼓竞，归心急在旨甘勤。远山偶向斜阳见，幽雁偏从半夜闻。安得巨觥为大饮，乱浇乡思作醺醺。
汴水方穷到淮水，大船蹇蹇拒风行。不知静里千帆过，唯喜空中一派清。秋气已残山态老，夕阳未尽浪花明。牧儿随队闲无事，强作歌声和橹声。
薄仕功名未计高，懒随时辈强𫍢𫍢。推诚本在求诸内，害义何如寡所交。岂为初官寻要路，唯忧旧学长心茅。清贫我乐人毋诮，不独扬雄解解嘲。
晏起已嗟为惰甚，讵堪酒病复相婴。未忧居养能移气，当念怀安实败名。便腹亦尝嘲睡癖，腐肠非是醉时清。辰乎径去谁能止，壮志毋宜恃晚成。
去年干没道途间，今岁官期日月悭。学古虽然非为禄，食贫宁不厌居闲。利心汲汲人皆是，巧宦悠悠我不关。三尺若能多所活，尘泥何必贱青纶。
溪流一道突群峰，耆旧传为七里泷。唯喜幽佳忘世俗，不忧湍险赖篙工。鸟声喧滑春风里，人影稀疏翠色中。却惜扁舟不停泊，全输好趣属山翁。
欲赋红蕉拟象难，等夷未必下芝兰。霞飞翠岭分余彩，凤宿青梧半露冠。举目尽知惊特秀，推诚谁解比含丹。莫教俗笔空传画，也作寻常润色看。
古人抱道重行志，未肯轻从碌碌居。孟子历为侯国客，退之三上相君书。心忘险厄高苏武，言极兴衰仰仲舒。试问渭滨如不遇，直钩何日得生鱼。
诗作东山事已赊，宵行今复动谁嗟。秋高党类纵横出，月黑光芒斗顿加。风触群飞迸星火，水澄乱影漾金沙。区区曾有分辉客，晋室寒儒本姓车。
泽物施工讵可名，涓涓以及大川成。更逢卑处须流惠，有不平时即发声。倾侧祇将盈上凖，毫厘宁向外边明。宣尼所取尤深远，盖取原充昼夜行。
此君坚直本天然，岂学妖花艳主轩。筠带轻霜凝不落，干磋圆玉碧无痕。非春长自繁枝叶，有地终须大本根。谁为裁音荐清庙，定胜嘉木就牺樽。
区区贱质耻无闻，深荷明公曲爱存。谈席方忻接余论，诗筒多谢遗佳言。辞源浩若江河泻，文意过于布帛温。听狱平反愿承教，异时安敢议高门。
愧将鄙句报多闻，操纸安能蔽所存。砚墨未干忧见罪，笺封还枉却酬言。长吟不觉手之舞，熟览方知即也温。长者如兴起予叹，摄齐时愿一登门。
夜堂危坐气凄清，秋月光中新雁鸣。出塞不知多少路，穿云才听两三声。归时行列应如旧，来处风烟合认程。今夕沙汀好栖息，弋人诡计未能成。
巨灵前事杳难评，融结皆由造化成。山历古今常似掌，地当西北是扶倾。擘开太华几千仞，指出飞鹏数万程。岁旱定须先展效，力推云雨救苍生。
西风潇洒作轻寒，黄叶楼中强解颜。画角几声催晚照，乱云何处是家山。宦途有立宁辞贱，局事无多岂厌闲。浊酒一杯休万虑，长林烟暝暮鸦还。
通济名渠古到今，当时疏导用功深。源高直接黄河泻，流去遥归碧海浔。护冢尚存芳草乱，隋舟安在绿杨阴。年年漕运无穷已，谁谓东南力不任。
四载收功故道循，滔滔千古势无垠。流知江海涵容大，静觉乾坤覆焘均。未必昆仑独倾注，祇安河汉共𣸣沦。如何骑得鲸鱼背，直到天涯一问津。
闻说东庵在庐岳，浮屠百数独无双。堂阴翠色连危嶂，门外清光挹大江。怪石巑岏坐龙虎，老松突兀树旌幢。何时得对幽佳趣，摆脱尘襟酒满缸。
容容贵富此胡为，可止能归即可师。家住岭南谋退老，官休江左正其时。相从禄仕材诸子，得谢乡闾似者谁。赢取林泉长日月，为君潜计乐无涯。
溪外层楼入翠微，登临炎酷杳如遗。千山相掩云争出，万浪欲光风倒吹。摆脱尘纷得危坐，牢笼清旷就新诗。短衣野老遥相目，应怪官闲亦有时。
万顷风波一苇浮，发巢犹稳羡蒙鸠。唯余忘胆惊其说，况子轻身坐此舟。轲戒立墙虽孝节，尊曾驱阪本忠谋。小官辛苦宜无念，自古高贤达以忧。
西风吹雨过江城，林馆秋浓气转清。扫叶堆枯阶半没，步畦经润履无声。拒霜欲蕊扶疏翠，暮雀争栖格磔鸣。贱局安闲出天幸，未须多口论功名。
学非焉用赘多多，养浩当须继孟轲。把酒相懽外纷扰，吟诗大句破妖魔。坐中谁作向隅泣，天下今无扣角歌。圭绂巍巍君勿羡，安知此乐不如他。
晓鼓韸韸日欲升，寒厅危坐对前楹。霜威著树琼瑶色，雁阵横空风雨声。自喜优游服王事，那嗟寂寞滞山城。栖栖院吏公衙退，却就书帷万虑清。
束苇然膏百炬红，夜堂寒气变春融。流星半没飞金镞，缺月初圆引角弓。赏罚明如棘门上，和融远过泽宫中。平心不为长眉醉，慷慨真成壮士风。
治体清明已久成，世途欹侧未全平。𪫺人仗势千钧重，直士无媒一缕轻。忍视凿墉高外观，更嗟画饼窃虚名。山林岂是多扃𫔎，自为区区志欲行。
江南二月尚春寒，千里安舆冒险艰。远想长岐同积雨，不知今日过何山。出迎应喜诸孙慧，奉寿须惊两鬓班。从此莫轻离膝下，茹蔬坚乞侍高闲。
痟中邂逅饮寒冰，未及公书慰鄙情。脂辖近离双凤阙，拜恩新倅五羊城。旌旗晓过山川秀，笳鼓春归里落荣。诗社荒凉怀旧将，不知何日可寻盟。
品冠名园盖物尤，主人分惠若为酬。摘兼残雨妖娆甚，将以新诗意义优。几树天香盈翠笼，一栏春色想鸿沟。满头恣插成狂醉，为恐花神恨暗投。
天子需贤虑逸遗，诏书间岁出丹墀。嗟予衮衮成无状，羡子飘飘正得时。能将必先期敌胜，善占当自照心疑。相将岐路青云近，莫厌萧条更下帷。
待次乡闾计索然，故人亭馆寓𨂺跧。折腰五斗羞彭泽，破屋数间如玉川。晓竹冒霜清节苦，夜禽啼月小声圆。萧条真趣非无赖，捽茹箪瓢素所便。
七十能归世已稀，挂冠况在壮龄时。休风远过疏公上，清节未甘陶令卑。门枕白云朝睡美，席函明月夜杯迟。区区胶禄宁无耳，漏尽钟鸣合自思。
安道枉书自东都，报我外移春可凖。予方寂处藜藿空，蓄缩仅同枯壤蚓。闻之虽喜良自嗟，仕岂为贫今颇近。男儿有志期必行，五斗折腰何足愍。
冻云卷尽月华清，寒气棱棱夜转生。一卷古书齐万虑，满杯醇酎卧三更。附炎鄙态悲时薄，养僻孤踪任俗评。旷逸最便朝睡美，邻鸡不用再三鸣。
区区席末侍枯棋，臆计苍黄胆欲飞。制胜固难施小智，冥行多是触沈机。狂谋殊愧千无得，锐气何劳十即围。贱子衄归深自庆，袛裯荣带老人辉。
去岁清明富水滨，今年旧里遘芳辰。风流萧洒殊前日，花木依稀似故人。游览不宜辞烂熳，别离还复在逡巡。暂闲幸可频吟醉，春色当于我辈亲。
清明未远正春浓，澍雨无情苦见攻。沽酒穷垆应减价，障泥豪锦若为功。轮蹄寂寞湖山暗，桃杏雕疏台榭空。唯有居闲足幽况，晏眠冷屋似山翁。
病目私庐药足治，茫然盈月尚多眵。易平本远风埃路，难愈应缘笋蕨时。花入书编飞朴朴，星攒檐隙转累累。古今是否消深虑，视少唯便默以思。
未容广受擅余徽，远嗣亲荣二十期。山岳有神储秀日，朝廷无事乞身时。挂车濯濯吴风厚，奉寿诜诜夏景迟。贱士葭莩敢为献，愿光南国过期颐。
古寺因山半翠微，跻攀危蹬上云扉。祇应秀色随秋吹，还似红尘染客衣。子贱鸣弦方暇逸，渊明解绶已来归。吾侪幸得陪清览，相与优游养道肥。
雨余秋气逼幽斋，时动新篇雅奏谐。不是溪山清耳目，自缘冰雪满襟怀。荣名疣赘心都弃，世事毫毛力已排。唯有鉴湖风月近，贺公前迹可为侪。
介似于陵可谓清，老来志操益坚成。胁肩傅会羞衰俗，捽茹优游尽此生。祇以图书养高性，不繇林薮市虚名。谁编野史防遗逸，当为先生作独行。
去年今日到宣州，舟倚昭亭晚雨收。鸭脚饤盘随土物，蟹螯将酒揜珍羞。溪间雁集菰蒲老，田外人歌𥝧䅉稠。此际剡游还忆旧，闲中情味两悠悠。
故岁官还势亦勤，飘然单舸下长津。风江无定收帆早，夜浦多虞撃柝频。俸辍稻粱虽怕之，值轻鱼蟹不嫌贫。苍波古木应如旧，惆怅经由又隔春。
官期未迫暂闲身，敩学岩居及夜分。霜落空山寒切骨，风号万木响连云。有民勿谓书休读，无术当知政必棼。独宿不辞应会我，功名富贵本辛勤。
学老才优底里精，青衫今始掾江城。高门积德功须倍，三尺持平道可行。听决即能诚吏俗，名声安用势公卿。相逢未几还相去，赠别非言岂慰情。
磨琢成龟智不虚，天然体理尽难如。世珍未许论荆璞，神迹当曾负洛书。山泽秘奇西蜀远，星辰分气北方余。坚完自得灵身计，安用区区免豫且。
昏昏山雨锁春晖，褊邑萧条客至稀。怜子远来求所益，愧予无术慰焉依。文章未易论高出，行谊当须及庶几。幽阁群书足游意，圣贤虽邈欲谁归。
云翳前山雨脚长，洒然清气动莲塘。花中润色添来美，叶上繁声过去忙。红面浑羞泣珠泪，翠盘微重泻琼浆。萧萧古县无公事，赢得澄神坐冷床。
林下圭田一亩余，春耕秋敛亦勤渠。年丰独喜能钧众，月给谁咍薄助吾。已愧拔葵贤鲁相，更羞尘甑诵莱芜。字民固合知民事，稼穑艰难坐可图。
恻微赒急意虽完，势力锱铢岂自安。畎亩君忧家计迫，风波我畏宦途难。敝衣非不怜原宪，尘甑其如类范丹。情礼甚勤无以谢，愧将珉石报琅玕。
花溪前日还辕处，惆怅高贤又阻陪。山雨在云方惨淡，野烟笼水正低徊。别离轻似风飘絮，迟想多于渴望梅。胸腹殷勤岂无感，果然缄寄好诗来。
坐邑传闻此岩好，心疑好事张浮辞。及来胜境穷游览，却悟前言有漏遗。触石烟云如障俗，倚崖殿阁半乘危。自嗟吏治多牵制，祇作清虚一宿期。
百丈苍岩入杳冥，高低气象本天成。藤蟠翠壁龙蛇动，涧泻断崖风雨声。不许画工为润色，祇应诗伯长余情。栖鸦乱墨题僧室，车马何时再此行。
雨止单蹊步可通，寻春天气似迎逢。山花有意飘行盖，野水无情照瘦容。挈榼竟难成独饮，抽毫犹得当朋从。逡巡且尽今朝兴，数阖归来趁暮钟。
夜枕轻寒睡思衰，迟明方霁促归来。车徒虽患泥行蹇，林麓还逢秀色回。山雨定非天意足，溪云应为主人开。野花零乱春禽闹，此兴何如鼓吹陪。
轻寒切切战春阳，村落人家意自遑。老妇画眉窥止水，痴儿曝背坐颓墙。牛归小径蹄痕叠，犬吠空山响答长。夏赋未来秋赋了，片时优佚胜膏梁。
县城不出已逾月，出爱秀野浮青春。前时枯株变深翠，对我意气如欣欣。肩舆渐入南康道，溪山清旷交吾邻。簿书拨置固可喜，又况雅谊还相亲。
孤城四面插群峰，云翳经旬雨气雄。自愧不才为县令，近来无事若山翁。几思羽翼飞腾去，幸有英豪咫尺中。独上高楼方引脰，喜逢嘉句载清风。
剧邑虚官偶承乏，字民何术慰林林。文翁化被虽无事，巫马才悭惧不任。樽俎弗逾宗祝计，牛羊自守乘田心。愿归山邑逃瘝旷，养拙寒儒荷赐深。
星火州符气势豪，敢辞承乏赋贤劳。设施每恐无能及，旷责还忧不可逃。捕鼠孰淹睎骥足，解牛难任割鸡刀。愿令樗散归闲邑，更使潜心缘饰高。
相将冒晓出郊原，但值佳山即驻轩。投午未行三十里，和诗已及半千言。黄云被野田禾熟，白雪翻空溪浪奔。高旷襟怀共为乐，此情难与俗人论。
政行荆楚百蛮怀，却拥旌旄向此来。自喜平生无枉道，岂论千里复淹才。恩苏疲瘵精神返，威慑奸𪫺胆气摧。秋晚子陵溪上好，樽罍风雅许谁陪。
桐庐古郡压乌龙，潇洒佳名信不空。傲世曾栖隐君子，谪官多属巨贤公。连云城郭残秋外，近水楼台返照中。太守公余登覧胜，始知天意飬其衷。
作尉由来本仙局，况能投隙会僚朋。开怀自适人须美，治具虽疏客不憎。雨意初收天爽快，田工将毕岁丰登。高吟大饮无羞涩，祗恐秋风苦不胜。
别后经宵各到家，别时岐路两萦斜。相期卮酒重何日，独对秋林浪有花。攻墨却思同整具，择金犹记共澄沙。语言仿佛如朝暮，但怅暌离似海涯。
霜风卷叶度高楼，楼上萧然对晚秋。坐看野人收𥝧䅉，相将尽室在田畴。赴晴汲汲如防寇，望岁区区已见酬。遗秉多忘歌笑去，乃心应亦傲轻裘。
诗筒寂寞过残秋，望断前山暮霭收。共简犹思石岩句，连镳悔失烂柯游。晴溪激浅声还细，栖鸟争深闹未休。野兴与君当不异，不知今日在层楼。
柅车为别始中秋，遽见霜朝爱景浮。自愧马期无少暇，祗应梅福有清游。殷勤好句能相寄，哦咏幽斋岂便休。此段情怀何所似，月明更上庾公楼。
郊原霁后晚寒清，残雪笼山望处明。尽道凝留因地冷，当知粉饰藉天成。昆冈玉聚微云敛，沧海潮横返照清。解赋属谁诗格老，贤侯登覧在层城。
宛转溪山邑落深，春归云物易成阴。莺穿别坞遗新子，花谢前村失旧林。自厌簿书为滞迹，未应轩冕足关心。东邻幸有颜明府，清旷襟怀且共吟。
我辈清怀书自将，不须才与古人当。佳辰美概无穷尽，险语高词尔转相。吏隐未能离扰扰，诗情犹得慰皇皇。如君逸格谁忘羡，騕袅终难困服箱。
簿领区区岂惬情，尘纷安得眼长青。且希五柳先生醉，莫似清江使者灵。临政每惭非善治，随时尤愧有劳形。谁能与我同幽旷，陇上耦耕还带经。
往还赓唱百余篇，草草编联后或前。语气有时凌夜月，辞源何啻泻春泉。须知吏隐能遗俗，不独山溪解乐天。屈指代期秋信逼，封人莫厌屡驰笺。
芜亭一扫愧陈蕃，松柏阴森翠竹环。闹蝈尽驱澄曲水，横柯旋斫望青山。人归畎亩醇风在，我近图书白日闲。樗散自知成独乐，惭无善效及民间。
瑞气飘飘贯斗牛，当时贻庆在南州。太平势盛高贤出，造化功成万物秋。侯国几年凝课最，相门今日足风流。祝公寿与灵椿等，庶得胸中尽壮犹。
千峰围绕自苍然，古榭凄凉不记年。搜索旧名逢雅尚，主张佳境有豪篇。坐凌翠霭群嚣隔，眼入清秋万状全。芜废不唯兴此地，当知民物尽陶甄。
层基突兀倚晴空，碧嶂回环势复重。秀色有时侵画隼，苍烟尽日卧乌龙。严公滩近增幽概，方叟诗存得旧踪。贤守葺遗殊众好，政闲把酒看千峰。
腊残朝夕是新春，秀入溪山碧万寻。白髪亲逢蓬矢庆，彩衣人奉玉杯深。风回庭砌弦簧脆，日上帘旌插珥森。敢谓小官无足慰，尽懽菽水亦甘任。
燃灯结彩学春山，佳节还逢邑事闲。僚佐相从真我侣，旄𫠜共乐在其间。月中风味当无比，醉里尘劳似不关。祗以清樽期漏尽，明朝应悔主才悭。
令节伸眉且自寛，与民同乐是民官。宴酣岂为残更促，醉兀何妨万目观。舞袖飘飘凌夜月，灯山闪闪战春寒。孤城谁谓萧疏甚，无愧途人即可懽。
阴云散漫与山平，草暗花昏匝古城。定是天心恶游放，故将雨脚锁清明。谁知静圃无穷极，独有幽禽不住鸣。况值清明归去客，共樽谈笑有余情。
名区日事出南城，来扣禅关万虑平。强作优闲羞宓子，自成清淡爱梅生。棋敲玉局林莺窜，诗落苔笺山鬼惊。却说去年违此约，老僧应解管宫营。
撇然春去浃旬余，积雨乘阴气节殊。旷野石泉飞白练，虚庭檐溜激明珠。茧因寒晚群情病，麦候晴收万室须。空解登楼伺云色，爱民拙令愧偷儒。
山城重午遭阴晦，谢氏池亭亦自堪。野色映来歌舞好，炎威消去酒肴甘。手中菖屑随杯泛，头上榴花带雨𥮾。且尽主人留客兴，明年谁北复谁南。
纱巾疏爽葛衣寛，簿领无多笑傲间。黄卷仰持眠昼榻，白云斜敛见晴山。风荷泻露池声激，烟柳藏蝉野趣闲。日月淹留非不幸，柅车休叹未西还。
火日炎炎五月天，邑中分事力相完。君当庾廪司平粜，我近方书辑众丹。共识朝廷欲为惠，岂图居处自偷安。谁言忠谊须谋大，未合谋时且恪官。
根本坚深岂费培，龙蛇蜕尽见天材。斜穿似爱幽人到，疏列还容小径开。凉月骤添新影密，清风不减旧枝来。岁穷自有凌霜节，宁比秋衰恶草莱。
非材安敢叹淹留，吏外尤忻共雅游。欲代虽知归去乐，相看还动解携愁。襟期岂逐炎凉变，谈笑应随簿领休。来岁黄花何处好，怀思把盏对霜秋。
区区邑落四逢秋，敢诧归期占上游。似得葵丘瓜代信，如销都护玉关愁。琴弹夜月声还变，诗写溪山兴未休。幸有台池且同醉，别离到后更何由。
代期渐可数光阴，掉鞅归时秋已深。篱菊正牵元亮眼，江鲈还动季鹰心。迎新送故人徒扰，兴利除残我不任。唯有溪山不辜方，未尝旷日废清吟。
子陵溪上各危樯，心逐君归到故乡。回首苍茫空鹤望，乱山萦绕似羊肠。评文酷爱胸襟远，坐邑还忧事业荒。忽得新篇开鄙塞，甚于潍水决沙囊。
簿领支离每竞辰，退思当亦在吾民。抑扶为术如偏取，字养存心固一均。杖履数来消迳藓，笙歌久阕聚梁尘。天公岂复遗疏拙，风月随时不负人。
谁谓兹亭浪得名，寥寥气象副深诚。地饶松竹千年色，天与云山四合清。靖节固尝为傲吏，子真元不势名卿。伊余窃慕恬然乐，肯以纷华战性情。
奔走京尘已十年，治任西去兴悠然。功名欲立非人致，才宦未伸还自怜。路柳得春多意思，野禽批水共连翩。孤舟独载无人语，唯把空书考圣贤。
记得当年泛小舟，相将随计冒残秋。故人笑语无缘合，今日烟波独此由。老木战风春尚浅，断云笼日雨方收。自惟我辈襟期在，碌碌谁甘便白头。
大风嗥空声烈烈，小舸逆牵饶卼臲。交跗拥鼻坐其中，蚤暮恍然难以别。利名无绳人自萦，山林无扃人自绝。区区冷官何足赖，奔走勤劳可嗟咄。
春阴蔽日多飘风，二月凛冽犹穷冬。驭夫凌兢踏泥冻，旅况索莫填心胸。淑人邂逅获交马，语言浃洽欣相从。夜投孤驿共清饮，安得复诉瑠璃钟。
苌弘灭迹已绵久，谁于二月为隆冬。相逢诗酒得贤侣，遽使炎燠生吾胸。饮酣真趣不可坏，诗狂险韵皆能从。殷勤鄙句复叩激，自喜牙琴还遇钟。
枕外霜屏手自书，数千微指慰焦枯。乘时岂羡鹏飞海，悖理须讥马守闾。治气飬心予所慕，长生久视古非无。喜君与我同兹好，免蠧当终学户枢。
执经今日再相从，快若鸿毛翼疾风。持己已怜仍旧好，力文还喜后来充。平蹊安肯容茅塞，美玉宁辞以石砻。顾我空空当考击，愧无术学似河东。
同年同第复同门，计治同为待次人。一纪清时共濡滞，两身孤宦各艰辛。不要钟鼎须耕道，未遂山林为食贫。吾党襟期当自信，且随天意养轮囷。
布鼓微声强自信，两篇响答语惊人。连城自我忻怀宝，八字凭谁叹受辛。岂为傥来轻有动，但能恬守即安贫。相期厚养忘多欲，莫似豚蹄祝满囷。
此夕流传久不磨，相逢樽酒且酣歌。竿垂阮服终成强，腹晒隆书顾几何。漫道银潢能限隔，未闻河鼓畏风波。楼间安用穿针乞，世上纷纷巧已多。
去年此夕我拘官，君挟鱼轩到此安。自尔分驰数千里，岂图今日一交懽。风萍离合光阴速，月桂交游契分完。不倒玉壶终未已，待将河汉夜深看。
国门回首气葱葱，拜了君恩去意浓。故里华舟幸同载，邻邦嘉士喜相从。高谈浃洽情无畛，新句纵横笔有锋。往往旁人多羡慕，主人况是郭林宗。
浅汴萦回减迅流，绿榆疏薄弄残秋。兰舟去指三千里，梅岭前头第一州。幕府久须贤者画，朝廷最重远民忧。近来选擢多超迈，𥩟听君才不次酬。
昔年便殿拜恩光，今日重来惨肺肠。螭陛载瞻新侍从，龙颜如仰旧君王。星霜一纪逡巡过，膏泽三朝次第当。埃壒尚能禆泰岳，岂无忠谊报明昌。
长淮十月北风高，判袂临津首屡搔。草草旅装方揽辔，勤勤别酒更持螯。扁舟君去良多况，间道子归岂惮劳。行矣余杭期会在，早来江上看寒涛。
画船东下橹声高，闪见旁舟堕玉搔。张翰归心鲈满箸，毕公狂兴蟹双螯。朝餐饾饤唯论饱，夜语诙谐岂厌劳。乍聚乍离当不怪，夫君多可似山涛。
气肃乾坤万物秋，久违真概喜重游。高闲况奉挂冠乐，旷逸惭非蜡屐流。狂饮何羞吹帽落，时鲜岂必置船头。鹏抟鷃集逍遥等，醉眼冥冥百事休。
凉秋池馆燕闲身，密席荣驩主与宾。白日神仙分两榜，青云兄弟占三人。东篱潇洒黄花好，北海风流渌酒醇。投辖更须防壤坐，夜深共醉月精神。
秋云沓沓锁秋岩，怪木森森荫碧潭。游骑去时平野晓，老僧迎处满衣岚。何人自塑临泓水，近古遗棺撼石龛。我忆昔年曾此醉，却嗟今日辍陪参。
闲里萦仍不自由，驰心空想碧岩秋。连镳独远朱蹄骏，酾酒还辜绿螘浮。嗟我数年遗覧历，属君一尺更迟留。定知清兴难穷尽，莫便轻回访戴舟。
洞门流水地仙家，弃禄归来饵晓霞。不比钟山多怨语，未饶金谷足名花。风弦静舞千龄鹤，夜枕闲听一部蛙。此乐人间无觅处，只应天畔有灵槎。
一门清训黄金贱，三叶荣名翠琰题。扬雀语言先世得，荀龙头角后来齐。联姻君喜重交好，高闬予惭早独跻。试听野人歌盛事，满床牙笏当公圭。
龙凤当年共力攀，参辰异迹十年间。相逢邂逅身为客，叙别踌躇色动颜。北冀马群先骏逸，南山豹隐旧文斑。而今百里还淹止，行听佳声似鲁山。
重门昼锁碧梧阴，秋气凌虚日向深。耳目暂清抛吏局，情怀终乐近书林。安排一月拘挛计，酬酢千人进取心。未榜试期饶暇逸，倚樽尤喜听高吟。
人间此节号佳辰，锁宿文场意自伸。雨脚洒开秋气象，云头放出月精神。坐无红袖何妨乐，盏有芳醪不计巡。数句愿歌今夕事，主人才力似阳春。
士林佳誉久飞扬，脱迹初筵本异常。尽道清朝隐方朔，不知白髪困冯唐。古今议论千端胜，南北风情万里长。乍会乍离劳景向，萍江楼上独相望。
贡闱将毕意扬扬，日夕炎凉亦未尝。几听秋声废高枕，屡乘月色坐中唐。云笺写句惭非敌，玉麈挥谈服所长。款段匪朝归冷僻，未知何以慰邻望。
庐陵盛事照明昌，浩荡西风八月凉。宾履共随红旆去，仙宫新报紫芝芳。成非雨露宁无感，出近星辰别有祥。谁谓古书难尽信，眼看珍异答龚黄。
珍祥叠叠遗庐陵，芝秀莲双瑞露清。天意独偏三物应，人心胥庆一堂成。壁间篇咏辞多实，席上樽罍势自荣。早晚玺书褒治行，颍川遗美为销声。
老成风迹蔼中朝，威惠南边久已劳。三节召归方汲汲，列城怀恋尚嗷嗷。郊原雨止车尘少，霄汉云空旆影高。太上定嗟相见晚，伫闻秋觐拜恩褒。
两源溪水弄清音，百丈山峰削翠琳。不顾衣冠当赤日，共看沙砾辨黄金。自缘世态嫌遗利，岂是吾侪枉用心。却忆去年并会乐，相逢又得叙离襟。
乡间游处景醇全，忽忽光阴二十年。官局旧嗟踪迹远，封人今喜信音传。才驱繁剧君应易，事夺清闲我独然。畏简未能成会合，且持诗句写拳拳。
日车闪闪下山椒，风阵萧萧掠柳条。湖上晚秋天气爽，楼间极目客魂销。湘妃哀怨冯谁听，楚屈英灵何处招。窃禄无田归未得，浪吟当此愧渔樵。
浪头卷白去无垠，山面铺青一色匀。气象清雄无处比，情怀局促此中伸。欹危钓艇唯堪望，仓猝商帆不用嗔。顾我遽来非自任，也知牵制为官身。
洞庭波上崪高峰，翠色难将别岫同。真籍从来标福地，大钧于此费神功。蛟龙拗怒深深避，星月流光面面通。尘迹未能乘兴往，据鞍回首正秋风。
岳阳楼句旧空传，今日登临一慨然。不是洪钧有偏党，岂容胜概独完全。山川形势三千里，基构声华五百年。襟带西南太平世，收罗风月属私权。
落月光微暝霭收，一轩潇洒旅怀幽。湘君山外波涛晓，麋子城边草木秋。俗吏区区易情倦，古人皦皦志空求。且希月廪从官给，仰事孤亲洁膳羞。
武川当日一分襟，会合乖期向武林。从此参辰不相比，由来岁月渐加深。书邮远道烦新寄，诗社前盟约再寻。何以报君双白璧，南楼高处独萦心。
吏冗拘人好思悭，怜君远远发昏顽。梅花岭外题诗寄，萍实江边继韵还。数幅密缄迢递去，寸诚都写别离间。翻思旧日赓酬乐，鼓噪当时更有颜。
四见霜花始解官，彩衣还侍肯盘桓。胸中事业仍加益，箧里经书不废看。立马仙山风帽侧，移舟秀水露帆寒。铨衡论奏恩辉近，早寄佳声遗我懽。
犹余残雪凝山椒，已见新春上柳条。引领不能成面别，寄诗空欲减魂消。为言民社迁官重，莫叹湖湘去路遥。早向县廷舒所欲，如君风迹定翘翘。
晚穿乱水踏欹危，晓度空山瘴雾飞。今日戒途甘险阻，古来谋事重依违。行询野叟观其欲，静究州图记所非。走遍封疆收定议，黄花时节合东归。
回岩万仞透青冥，造化功偏窍凿精。自是神仙乘福地，岂因谖诈诱愚兵。金床旧迹知何在，石鼓遗歌仅可评。尘淟暂来心已悟，灵场千古为苍生。
去岁中秋别岳阳，洞庭湖外望清光。今年衮衮仍行役，此日萧萧复异乡。林叶泛辉兼玉露，水波摇影接银潢。出船聊踞胡床坐，远负高楼列酒觞。
区区倦翼傍旌旄，独上名台滞思逃。章水背流余派合，崆山前隐独峰高。万家井落氛埃绝，千里喉襟气象豪。一见荆川胜侯印，况将佳趣慰尘劳。
去年秋宿洞庭湖，今日登临在欎孤。两处风流皆胜绝，一身奔走亦崎岖。光摇二水看云断，翠滴千山爱日晡。吏役不容清兴足，放船回首望城隅。
西风萧瑟作秋声，远客归心信水程。双石尖尖双鹭立，一滩渺渺一舟行。酒杯无侣难成饮，诗句非奇谩写情。晚泊沙头从杖履，故乡何在眼空明。
不奉清谭一纪余，相期情分愈于初。数篇秀句锋谁敌，累幅华笺手自书。芸省联曹虽喜共，萍江制邑独惭疏。如君才术当超卓，安见飞黄困守闾。
剸繁芟弊力无余，行学存心负厥初。冻笔方驱嚣讼牒，解颐忽得故人书。分襟固久情还密，领邑虽邻迹也疏。安得同时俱代去，相从山水乐吾闾。
行年四十志方刚，一任蓬松两鬓苍。道在忽愁施设地，心恬宁感利名场。本无畎亩为私计，只有诗书可自强。努力终非素餐辈，未堪回首顾沧浪。
去秋村北宿僧床，今夕村南寓驿堂。官仆颇谙蹊迳熟，野人应笑往来忙。敝裘不耐春寒甚，老马犹堪山路长。独酌独诗还独寐，此中清况亦难忘。
南昌昔谓水浮州，鐡柱支持事更幽。天地有炉劳一铸，蛟螭无穴解群忧。槎牙露处几三尺，摇撼徒然踣万牛。人赖旌阳恩力大，此功何愧禹功优。
二月春寒倍觉深，双扉昼锁柏庭阴。修途远至劳虽甚，雅谊相亲喜不任。穷核须繄颛用智，哀矜当亦共存心。累囚未引犹纾暇，浊酒那辞细细斟。
各沿台檄会平番，萍水金谿隔万山。两处相期仗官驿，一时交际到江关。如何远趾符同甚，岂是诚心吻合间。案牍牵仍毋易视，囚情未得莫优闲。
静院深扃霁雨新，小桃墙侧弄精神。祇知春色归吾眼，不悟他乡寄此身。露蕊妖韶真自得，胭脂浓淡属谁匀。共将短句酬幽艳，奚独东风是主人。
薄宦予嗟少定踪，贤劳君叹久西东。相从山国春多雨，共忆公园花已丛。酒约倒杯忻有伴，诗寻险韵惧无功。勤乘闲隙酬清兴，便与分襟櫂短篷。
皦皦春阳上柳尖，轻轻朝雾亦相兼。教雏老雀穿雕栱，失伴狂蜂入翠帘。深院难将飞絮锁，空阶且任落花黏。惜春情味从来甚，今日江城兴倍添。
二月已破三月来，吟诗空忆少陵才。檐前有意残花堕，云里无情旅雁回。何处轮蹄蹂芳草，谁家丝管上高台。吾侪局外添婴绕，此段襟怀强自开。
社日江南眼屡经，春天峤北寄春城。双飞海燕知时节，半醉田翁舞泰平。谩把杯盘为小饮，频催案牍况垂成。却思廉割东方朔，归遗那无动旅情。
烟花苒苒裹江亭，云霭纷纷接暮城。物态除非诗可写，旅怀唯藉酒能平。燕知社节来何早，莺怯春寒语未成。非晚与君分袂去，他时当记此时情。
浩如潮水出东溟，勇似云梯破鐡城。谈柄交挥逾月久，吟毫相抗几时平。清驩返向尘劳得，佳集元非计构成。还守邑疆相望远，陇烟江月若为情。
韶光强半已消除，峤北芳华眼不辜。黄鸟穿林金闪铄，紫荆铺地锦糢糊。持循畏简催胥吏，整顿归鞍戒仆夫。传语东风为加意，少留花卉在东湖。
晓风吹雨过溪南，春色晴光三月三。燕觜啄泥方汲汲，杏梢欹水正酣酣。樽庖冷落俱能耐，刀笔萦仍岂自甘。珠阁帘堂应好在，待教门外系归骖。
五侯门馆映交衢，点检春光肯暂辜。教舞庭除红锦藉，看花窗牗碧纱糊。侈心忘理虽儿女，乐事乘时亦丈夫。而我拘挛过佳节，岂无船在贺家湖。
东风烂漫巨江南，林薄余花十二三。隐隐游丝飞日影，娟娟戏蝶舞春酣。独旗共爱茶芽嫩，佳境俱怜芋蔗甘。谈屑不宜虚永昼，长岐分背谩停骖。
春阴荡尽见春妍，立马长坡思渺然。望断双旌已难见，声闻五袴只空传。遥知裁割常虚刃，应赏风光蚤布筵。不省玉人歌阕处，红梅多少落樽前。
西风掠雨作朝寒，联马相将入乱山。愧从使车无补助，敢辞征驭历间关。日边帝阙瞻犹远，云下亲闱念未还。旅思纷纷何以慰，间求佳论一开颜。
画船同出汴渠湾，天末云收数点山。共应辟书离魏阙，谁持别酒唱阳关。闲论浙右经年事，此去胶东几日还。男子有为须远趾，谁能辕下久低颜。
绣衣肤使出东州，九日旌轩不暂留。固有诚心当倚注，肯缘佳节废询求。马蹄远践天涯路，雁翼横飞海角秋。安得一樽黄菊酒，代公冰饮过宵休。
虽知自古有言酬，倍获佳篇却重留。袭璞固宜资一笑，报瑶何意足多求。词源浩若江河注，笔力成如造化秋。询度余闲吟咏作，岂非夫子德公休。
昼从旌旗过碧山，夜陪巾履望漫漫。蛟龙睡着风波静，鸿雁影低星月寒。不极清光分岛屿，无边爽气接栏干。此时此兴真夷旷，莫作尘游一等看。
老稚相携出翳林，玉沙堤上听车音。便安赤子朝廷意，补助清时使者心。畎亩均休无一役，岁时赈乏有千金。东人祇见东溟阔，不识君恩似海深。
峨峨气格冠书林，落落文章叩玉音。暂别谏垣虚谠论，聊持使节慰焦心。红尘翠霭飘衣绣，紫幅黄油护印金。采尽舆情将入告，谋谟谁得见精深。
长途冉冉马萧萧，风势横来带雪飘。雁队去成铧觜阵，螘樽行向剑头挑。气清肝膈诗还健，寒切肌肤酒易消。顾我不才无寸补，徒瞻使骑旆旌摇。
冉冉征途似梦间，相从未几又先还。却思前日同清会，不若当年醉碧山。别去载怀眉宇旧，书来重说鬓毛斑。吾侪固有襟期远，肯向明时容易闲。
行尽东州到此州，登临更尽北山头。孤城突兀连沧海，三岛参差耸暮秋。广座下疑鳌负石，危檐远学蜃为楼。蓬莱方丈虽冥邈，高阁今朝亦胜游。
马头今日向西行，不比来时道路生。与子联镳下长阪，无人回首望高城。疏林积叶牛闲卧，衰草牵风兔自惊。诗思过于归思好，征鸿斜衬落霞明。
马头今日向西行，仆驭欣欣脚力生。白雪波涛离海国，黄金宫阙想京城。墙间笑语群儿集，木末冲飞独鸟惊。从此归程宜倍道，解鞍须到众星明。
征尘汹汹顿消磨，路入灵岩好趣多。崖穴透空疑昼月，泉池凝渌似春波。锦帷香细薫千佛，金殿灯明觉众魔。一宿禅房幸安稳，明朝骑马又长坡。
东国名高独此岩，群峰环抱自韬钤。道场岑寂规风古，禅室空疏杖喝严。木落有时飘殿角，云寒终日蔽山尖。不知双鹤归何处，留得灵泉与众甜。
区区不觉路岐难，尘土衣冠喜动颜。已见成书归上国，更逢便道覧名山。随轩幸涉三时久，弭节仍陪半日闲。却与禅翁自相悦，绣衣云步共追攀。
鸡鸣峰外日曈昽，欲去踌躇兴未穷。索笔请题青石柱，留名愿附碧纱笼。重裘迥触千山雾，回辔轻随一径风。跋马频频望苍翠，他时应与梦魂通。
西林枯枿著繁霜，一品仙葩独自芳。天意似教惊世俗，岁寒方信属花王。才迎晓日仍添色，不得春风也倍香。修竹茂松应内愧，后凋从此是寻常。
八月西风动地来，枯株衰卉惨池台。如何春色花王品，独对霜威御史开。冷艳自然欺竹柏，清香足以荐樽罍。岂非千里寛羸俗，召得阳和暗里回。
金包磊落冒朝阳，𪸩映秋林气焰长。带露摘来盈翠笼，披云擎去荐黄堂。野芹谩欲分微意，杯菊应嫌夺异香。沙上木奴还可贡，题书须待洞庭霜。
传道前驺入郡城，白狼山外一驰情。谈锋暌远逾三月，使指间关涉几程。我独贤劳肯嗟叹，国之武备藉经营。公余未省诗多少，愿借沧浪许濯缨。
楼压西城埤堄重，使君才思浩无穷。芳樽泛出陶潜菊，健笔吟成老杜风。西座一时飞大白，双旌尽晚卷深红。自怜远迹违高会，九月篇章亦幸同。
使旆登高拂晓来，贤宾道旧喜追陪。东篱黄菊因时盛，北海清樽趁节开。帘幕云收见洲渚，笙箫风引下楼台。新诗侑酒穷佳兴，不惜当筵耻执罍。
区区冷色度凉秋，不得乘时奉胜游。九日杯觞虽独远，一番珠玉幸兼收。紫萸随分浮金盏，明月还能照荻洲。欲写萧条才思拙，临笺尤愧乏银钩。
牡丹谢后觉荒凉，此艳中兴百步香。莫诮雕栏当晚节，须知名卉绝群芳。金刀剪处云霞被，翠笼擎来锦绣裳。别乘殷勤华府宴，应将花谱议前王。
晚扬红旆出郊关，昼奉安舆上碧山。野色苍茫云色外，岚光飞动水光间。行庖荐馔烹金鼎，荷剑挑樽结玉环。归路邦人瞻庆侍，银龟朱绂照酡颜。
五十如婴孝慕难，公余彩服侍登山。回头民社千闾密，引望乡关一水间。暂奉清游临佛界，都将尘事付庄环。凭谁画与东州看，刺史何如闵与颜。
秋深危阁气凄清，来听先生促轸声。一曲写成君子操，七弦传尽古人情。游云檐外如将合，幽鸟枝间不敢鸣。未省琴心在何处，高山流水对前楹。
薄雾轻笼晓日黄，攀从旌旆到禅坊。坐怜古木荣枯惯，仰笑秋云聚散忙。酒约覆盆分甲乙，诗成击钵互宫商。兴酣犹恨严𬮱逼，少促归鞭趁月光。
火云焰焰野无风，浅涩河流小舸通。尺纸遽传朝命下，翼朝齐送使旌东。道间覧物应多感，职外成诗寓几筒。王事念深忘畏景，贤劳安肯动胸中。
几年持养副天成，造次云为必中程。乐内何希傥来贵，畏知唯有白丝清。蓬瀛尚欠文章手，寰海徒传学行声。今日诗筒互酬唱，他时回记岂忘情。
肝胆区区岂足矜，抟风宁复计鹏程。未能名迹如山重，且固心诚似水清。学譬治畦犹失溉，文参击缶不成声。感君篇贶虚褒借，强抉蓁芜写鄙情。
神明不爽久𨂺跧，一望旌轩旧观旋。残腊光阴江海上，新春消息柳梅间。倾风固喜同披雾，窃禄仍羞似抱关。更奉诗筒先寄贶，解颐高句动苍颜。
佛宫楼阁倚云端，人世尘埃杳不干。万里海光生目眩，半天风势切肌寒。老僧指境依稀辨，往客题名次第看。一奉胜游承健句，诗魔暗里为摧肝。
五马传呼尽避骢，二车行县海壖东。歌声被管腾新曲，酒盏垂莲学倒蓬。回驭望仙双旆晚，戒程馀庆一帆风。拘挛不得陪供帐，只许区区鄙句通。
飞空恨乏王乔舄，拥弊几如晏子裘。兴利略行田际港，冒寒仍上海边楼。草埋古迹存荒垒，云漏阳光见远洲。不独区区祗吏役，又随轩旆作清游。
岁华垂改月犹圆，寒夜长思一欿然。从政谩图行幼学，济民何术御凶年。消忧姑酌贤人酒，托德唯瞻刺史天。安得居诸如过隙，早看麰麦被原田。
顷随旌旆按东州，一别门阑物再秋。内诵德言如在耳，仰瞻云步但昂头。掖垣遥想丝纶暇，海角方深赈恤忧。安得此身如泛梗，区区能傍济川舟。
白髪书生意气完，确然行学效民官。九天宫阙心长在，万里江河分亦安。屡愧姓名尘荐牍，岂论明类必弹冠。感公知遇如何报，唯有霜筠敌岁寒。
纳庆新春八十年，更逢诞日一开筵。童颜鹤髪人间贵，道服乌巾地上仙。玉盏𪸩𪸩擎寿酒，金炉苒苒泛香烟。暂停丝管听祈颂，愿见恩书历九迁。
杂花交错裹楼台，二月向残三月来。尘迹遇时随分乐，酒樽逢景等闲开。幽禽有意名相唤，飞絮无情舞自回。游覧莫为频数厌，逡巡便举送春杯。
绕栏矜赏日千回，赋咏惭无卓荦才。天意似嫌群卉杂，花王留在晚春开。曾经唐苑声歌后，不是隋园剪彩来。安用繁言警耽惑，爱奇能有几人栽。
一番新雨洗楼台，何处红芳不烂开。春色渐随流水去，薫风还入弄琴来。梁巢戢戢鸣雏燕，林叶阴阴覆老梅。遇景乘时须自适，江头每到日西回。
油云卷尽晓天明，风色融和日色轻。着处余花知有命，一番绵雨喜初晴。园林经润春难老，庭馆无尘气转清。谁道东君忘所属，此时于物特垂情。
春风几日为催开，却趁春风委翠苔。莫讶花王留不住，本缘真宰傥然来。暗随蝶梦飘书榻，半逐莺声落吹台。绿叶依依犹可爱，吟肠终日为萦回。
盈盈仙花忽双开，似把轻罗一样裁。绿蒂相扶真艳出，芳心齐送异香来。浪吟莫惜诗千首，烂赏何妨酒百杯。剪寄黄堂有余爱，也应蝶梦不空回。
佛宫突兀枕琅山，金碧楼台诘曲栏。霁雨愿收田潦积，盛阳祈变麦秋寒。红旌苒苒来何肃，赤子林林意自寛。早晚丰登应精恳，行看展报上层峦。
朴拙从来附会疏，恬然养内肯求无。自怜结髪遭平世，不愧孤踪在坦途。一意固当知趣舍，百钱宁复问荣枯。钟鸣鼎食非吾动，所得须论象罔珠。
圆荷贴水翠钱稀，风掠余花片片飞。细雨有情容易歇，青春无系等闲归。楼头晚鼓牵声远，海上云山乱点微。坐喜民田见丰兆，幅巾谈笑对残晖。
簿领羁拘日少休，江山清兴未能酬。宓琴希弄缘谁咎，陶柳不栽还自谋。谩道庸庸多后福，岂甘泛泛祗随流。高轩一过尘襟爽，旋折堂萱记酒筹。
碧玉阑干白石除，虚堂潇洒聚书图。窗明昼可窥蚊睫，檐静时闻噪雀雏。凉吹东南生砌竹，繁阴朝夕在庭梧。主人襟量清如水，此段幽佳称得无。
地交淮浙属通川，官守区区改岁年。鉴照自惊生鬓雪，感时还听噪林蝉。钟鸣鼎食何为动，鹤引熊经似有缘。内乐无穷奚恤外，便便休诮孝先眠。
荒凉古邑近东溟，时喜轩车出按行。水鸟逆风如有向，晚蜺收雨似多情。心探畎浍丰年兆，目极云沙远思生。佳句更从清旷得，肯由尘事汩聪明。
郡堞危楼夜气清，江光海色接天平。凉秋一半无边爽，皓月十分何太明。使者星轺行暂远，史君兵酿恨徒倾。自怜负弩区区迹，却向澄霄望旆旌。
城近江山夕霭澄，楼开栏槛与山平。秋光正似鸿沟判，月影圆如白璧明。诗压东阳台上句，酒睎北海座中倾。荒壖拙令方匏系，引脰西风画隼旌。
铃阁挥毫写浩才，云笺艳艳发松煤。桃投愧匪千年种，瑶报荣夸十袭开。目送武陵佳实去，耳听清庙雅音来。不龟献药尝封地，未似芹诚致赠瑰。
灵芽产自越岩限，精制须调焙下煤。隐士寄题缄且密，使君分惠重其开。点疑白雪盈瓯泛，啜恐清风两腋来。却抒短章酬雅贶，画墁何以谢琼瑰。
海门橘柚胜湖湘，采献铃斋有意将。旧岁空希杜陵句，今年方报董泾霜。敢私磊落充宾豆，愿贡甘香佐寿觞。蕴藻可羞诚所致，厥包况是重维扬。
坐婴簿领久纷纷，解印终更兴味新。尽室图书离海角，一船风雪渡淮滨。家山远认云门晓，里社行看孟宅春。术学似君须得路，早教马足踏京尘。
萝蔓新懽可重夸，葭莩旧契转增华。闺门素守先生训，牢卺来归御史家。直户三星乘节候，迎车百两减浮奢。鹊桥深夜飞霜冷，早对菱花整鬓花。
闻说邦人庆上元，使君同乐具宾筵。朱轓不得陪清赏，明月空能共此圆。和气暗随香穗散，微风轻送烛花偏。谩将鄙句追高会，已负当时白玉船。
荣过故里拥朱轮，乞得偏城便奉亲。道路尚惊持斧使，衣冠犹是避骢人。下车恳恳唯宣泽，濒海元元正食贫。草木无情还自喜，霜威不见见阳春。
数年为邑幸焉依，德论源源每霁威。瓜代逡巡惊易及，棠阴踯躅忍轻违。倦踪方此从尘路，旅梦多应绕绣衣。回首海城烟雾杳，愿闻三节召公归。
岸柳参差影画桥，云横日薄旆旌高。赠言有宠荣褒衮，制锦无功愧释刀。苒苒征途行渐远，拳拳德表望空劳。仰衔顾遇知何似，负戴丘山过巨鳌。
舳舻幸会舣江干，再别情悰岂易安。坐邑三年师恺悌，归程累日奉盘桓。金山寺外波涛晓，鐡瓮城头草木寒。欲上孤舟又南望，何时重戴触邪冠。
藩侯遣亊风霆疾，御史高谈宇宙寛。千里几年成远别，一樽相对尽清懽。知无红袖翻新曲，想有雕弓敌暮寒。尘迹钩牵违燕集，坐追佳兴入毫端。
蒜山高阁直连云，酒以山名味独醇。玉盏横飞光照眼，金罍满泛气回春。幕天欲似刘生颂，卧瓮宁为毕卓身。须信主人如此酒，酣酣千里醉深仁。
川原浩荡杳回环，附郭苍然独此山。殿阁栖云长苒苒，庵岩度日自闲闲。凋零花草三春后，仿佛阎闾十里闲。远邑拘挛闻胜覧，驰心暗逐旆旌还。
参天云木覆危冈，下瞰丛林释氏坊。图按古今询露井，水分淮浙看风樯。清才得景吟还健，浩气登高力更强。公暇此游真可乐，纷纷何算少年场。
谯门南向是狼山，车马朝行意思寛。风散落花红糁糁，日随飞盖翠团团。望穷沧海尘寰小，坐逼空岩昼景寒。三伏生秋有余地，无人画与雍州看。
画船轻过绿杨湾，风掠双旗势自翻。笔吏濡毫写新句，厨人鲙玉荐行樽。翩翩舞燕随樯影，一一惊鸥破水痕。按部从容有佳趣，苍烟落日肯销魂。
仰高诚府日钦钦，翰墨飞光忽见临。练气指迷先六字，饵丹传诀胜千金。仁人锡类多推己，尘迹知非早有心。聊抒小诗酬厚赐，自惭布鼓若为音。
催得春归始自安，杜鹃啼血血应干。晴林日永午阴重，烟海风多晓气寒。壮志经时嗟苒苒，苍颜覧照愧团团。公余且学田家饮，也胜沙场引椟丸。
清和气候爽衣冠，海邑稀逢柱础干。朝拂玉徽琴韵紧，夜开宝匣剑光寒。肺肠似石终难变，利禄如沙岂易团。行学但知无所负，奚为逢射与僚丸。
阮屐因山固少完，陶巾缘酒未尝干。庭疏红药三春过，地近沧溟四月寒。堂燕语酣如有诉，林蜂衙退自分团。太平吏隐真夷旷，安用机心寓腊丸。
区区并海作民官，手里鱼须竹已干。仕路蹉跎诚计拙，世情𪩘险为心寒。但全冲气充丹府，莫问灵苗采紫团。夏景渐长民事简，静开黄卷𦶟香丸。
诗坛老将气桓桓，招集同盟插未干。句险直从天上落，辞清能使座中寒。勇挥健笔蛟生角，旋襞华笺凤破团。更爱一时皆善和，声声严鼓中𬯎丸。
解印逾旬君已知，新诗相寄重相违。由来从宦无期定，不得同时受代归。揽辔益嗟贤谊远，异乡况是故人稀。宜春台外空回首，独整区区倦翼飞。
翰林清兴满江乡，尤忆梅花趁腊芳。已写幽屏外桃李，更摅藻思压班扬。自期造化加先意，岂待婵娟借末光。幸预樽前此佳赏，还祈手植早飘香。
经营新自翰林公，势压南谯气象雄。四顾高明千里近，一团苍翠万山丛。琅邪路入青林转，丰乐泉疏白石空。唐相若能前此制，当时应不暇怀嵩。
追攀却忆谪仙诗，曾向东城倒接䍠。此日清游非痛饮，一时幽趣有枯棋。鸟声似逐新阳啭，竹色如便晚景迟。胜概佳辰莫轻寘，看看召节动归期。
百尺城头雪月间，城楼更向碧霄干。优游野步来危坐，仿佛仙踪在广寒。幽致独为中夜赏，清辉分与近邻看。瑶台十二传佳句，潇洒高情岂易阑。
晓风吹雨作晴云，腊日山城已似春。林木欣欣初有趣，郡斋皦皦迥无尘。祭军雅戏齐酣战，矍圃环观密布鳞。此乐得为知所自，天将丰岁与滁人。
冻云惨淡连吴野，舞雪缤纷鬬楚宫。郡守华堂方置酒，山翁鹤驭忽乘风。未看夜月光辉助，已喜寒梅信息通。欲把新诗解嗟叹，强随高韵愧无功。
清江雀鲊冠江南，罝兔鲜腴美可参。旅食寻常疑指动，铃斋方丈忽分甘。行庖饤饾珍非八，下箸矜持嗅必三。知味便知公意重，属餍宁以小人贪。
郡斋铃索静无声，风引香烟入翠屏。棋胜文枰子收玉，诗成汗简竹书青。治民不害为高卧，对客何尝衒独醒。他日凤凰池上乐，也应难忘养生经。
莫惜年华此夕凋，漫漫将旦即春朝。缇帷指刻更残律，析木循环复建杓。玉盏椒花投晓荐，银檠蜡炬隔年消。祗应幽谷知时早，已欲飞迁翠木乔。
山头宿霭微微见，木末春风细细生。动植逢时俱有意，乾坤造物本无情。拘挛未易逃绳检，休暇何妨解组缨。所幸得吟潇洒句，又随旌旆上牙城。
佛宫高阁踞城东，巾履闲来面碧峰。风却云头护清景，春催柳眼作先容。溪傍几簇红梢露，竹外谁家翠幕重。玉局棋收归路近，昏鸦惊溃一声钟。
𬘘𬘘城头五鼓催，东风连夜逐春回。物心方喜寒威改，云色犹将雪意来。戟户劝农牛破土，琴堂介寿螘浮醅。何妨盈尺饶嘉瑞，发滞开萌有迅雷。
山城灯夕兴厌厌，俗乐年丰令节参。竿首挂星还拱北，云中回雁倦图南。笙箫度曲喧芳席，彩翠交光结秀岩。邦伯欲归人恋恋，帐兵休报鼓声三。
竹里行厨洗玉盘，旋寻新笋捃檀栾。柔鞭乍断泥犹湿，嫩箨初苞藓未干。象箸偶存遗様短，琼林才拆冷光寒。如何且缓雕觞荐，留作青林虎豹看。
欺梅压柳肯相然，佳号迎春岂浪传。细叶茸茸垂绿髪，繁英璨璨簇金钿。先时不入林莺妒，晚节唯容露菊鲜。绣在罗衣真有趣，不将红紫累婵娟。
春寒山色似昏烟，风度谯门昼漏传。露柳软条金缀纽，雨苔圆点翠遗钿。登楼引领情方远，行帐来诗墨尚鲜。坐想琅邪归路晚，两行红蜡代婵娟。
云迷晓日山头暗，风落春梅水面香。十里郊原皆有趣，一番歌吹从寻芳。佳辰浩荡情怀惬，化国优游晷刻长。更把高才酬胜景，他年吟诵倍难忘。
茅亭高对杏花丛，漠漠阴云小雨中。蜀锦濯来添润色，燕脂洗出变轻红。幽香肯怯残梅妒，腻艳尤便弱柳笼。不放晴阳老芳态，令人曲意度春工。
花里深深使语传，银壶乘酒副珍鲜。翰林旧德垂情至，鹤髪慈亲荷惠偏。寿盏此时添乐只，彩衣今日倍忻然。却吟鄙句通铃阁，匪报尤惭木李篇。
孟陬闰晦半春光，夜刻初消昼刻强。谷鸟有声皆得意，林花无处不飘香。池经夕雨添新渌，柳舞东风发故狂。亭压高城延过躅，湛然清兴引杯长。
小城春物已阑珊，病肺朝来强自寛。疲苶未堪随骥尾，高明空想到龙蟠。日烘栏楯花枝卧，风滚阶除柳絮团。索笔题诗待回驭，肯将尘语累清欢。
垂杨楼上卷珠帘，歌扇轻摇落絮黏。邦伯指期移绛节，州人终日拥彤襜。危弦脆筦催金盏，芳草青山照画檐。酩酊愿公无惜醉，祗应羲驭驻峰尖。
祖饯初还重仳违，懒鞭款段入城扉。旌旗人去山川晚，台榭春归花药稀。鼓吹渐遥空望望，旄倪相顾共依依。自怜无以纾诚恋，唯有诗筒殆庶几。
根如芝草不因栽，叶似春云容易开。应有靓妆偷艳去，且无狂蝶为香来。殷勤玉盏频飞举，酬酢金刀巧剪裁。烂赏更于何处好，蟾光雪色在瑶台。
百盏先尝一盏醇，三分才破一分春。花间剔火香烟细，竹外垂缣画笔新。落日穿林照檐额，绪风吹草动阶唇。莫愁酩酊辞公劝，金斝空时迹已陈。
闰月春光助物华，杏园迎赏欲开花。昼慵闺绣工犹浅，晓起宫妆色渐佳。袅袅风枝偏弄送，酣酣烟蕊自交加。对君安得辞昏醉，更作狂歌恣所夸。
春色漫漫不可涯，谪仙亭馆最幽佳。歌声暗逐风中絮，酒算旁看盏里花。击钵题诗助清旷，藏阄传令止喧哗。他年追念从真适，炊熟黄粱一梦赊。
城南幽谷去非赊，踏石穿云境趣佳。门下车鱼情浃洽，道旁旌旆影𩭹髿。笙箫宛转随风远，台榭参差对日斜。白玉为船载琼醑，未容轻负一川花。
屹然榱桷傍云烟，榜揭堂名以二贤。翰苑巨公存往躅，集仙肤使出新篇。寒光共杳山椒月，幽韵相投陇下泉。一等声辉惊海内，后先踪迹似忘年。
洗涤炎蒸夕雨凉，瞥然行役过邻邦。旅怀耿耿通秋漏，征舸萧萧倚暮江。礼豆辄辞蕲义许，绪言倾听祇心降。莫疑迹以便奔走，云下孤亲雪鬓双。
古岸维舟夜向深，胡床踞坐绝嚣音。烟林隐隐成孤垒，水月辉辉滉碎金。勉强官途情易厌，冲蒙狙诈力难任。予心欲道从谁语，祗有清宵一苦吟。
十里之间五六湾，行舟终日绕青山。更为先后枫林翠，互出东西古屋闲。酒为孤斟心易倦，诗非共赋思仍悭。秋风飒飒吹襟袂，可是无情促鬓斑。
逆风吹浪雪花翻，舟出滁河浩荡间。柁转一声鸣似鼓，橹摇数丈漩如环。路通淮右千源水，望断江南一带山。莫恨区区缘吏役，此时清旷亦开颜。
单舸西来六月初，偶逃远役且踌躇。幽寻古寺情怀放，高会虚堂暑气除。地主延留情已厚，故人邂逅乐何如。回头陈迹无寻处，姓字闲于壁上书。
古郡萧萧草木秋，牙城北出上扁舟。乔林有隙山微见，曲岸无风水自流。竹色雅如侵筦研，鸟声时似劝觥筹。勿咍吏役能拘束，酒兴诗肠亦自由。
临岐跋马向齐山，苒苒烟萝试一攀。怪石何年居物表，白云终日伴僧闲。气吞城郭纷嚣外，势接江湖浩荡间。况是重阳时节近，紫微前咏好开颜。
清溪翠𪩘两相宜，雄构峥嵘压贵池。弄水得名应有谓，登山留咏想同时。角声北起秋云动，桥影西横晚照迟。佳趣古今看不尽，前人遗美后人思。
孤城西出夕阳偏，岭上行行思渺然。草木高低共秋色，江湖左右各天边。凌风短鬓无由掠，投宿轻蹄不用鞭。一簇人烟紫岩驿，解鞍聊看月婵娟。
尘役间关旅思收，幸瞻旌戟少淹留。多年目断丹霄步，再拜心轻万户侯。三节行催虎符去，双毛将近凤池游。门阑欲别徒惆怅，吟对江山迥不休。
鸡声喔喔似相催，秣马登途酒一杯。海日欲升山顶赤，林霏初散岭头开。自怜旅梦经千变，谁谓离肠祇九回。苟禄奔驰还窃笑，未能容易赋归来。
长坡峻阪足崎岖，晓出杨梅古驿孤。山腹带云如曳练，稻梢垂露欲流珠。穿篱鸭脚深深碧，近水鸡冠小小株。行役虽劳遇佳境，且将幽句慰瘏痡。
舞蝶双飞穿宿露，鸣禽相唤弄朝暾。涧盘石迳长蛇转，山入秋空翠凤骞。枫叶园林看自好，菊花时节兴难论。高怀不为尘劳减，安用笙箫簇酒樽。
穿云度水涉修程，日日长亭复短亭。秋老声音闻过雁，夜凉精彩见飞萤。羁怀遇物如萦絮，诗思投闲似建瓴。却羡野人收刈毕，寂然无事掩柴扃。
旅宦经秋厌路尘，家书累日寂无闻。劳身江左驰单传，目极淮东望白云。俚听难将至音悦，天和不学众人焚。趋庭往往逢寒律，叱驭回辕两未分。
却扫阴云藉晚风，十分圆月挂天东。中秋此夜光华盛，万国钧情喜玩同。何处楼台恨偏照，几家樽俎对寒空。自怜独宿荒山驿，浩兴长歌未易穷。
水落山高古渡幽，马蹄轻健蹴溪流。朝行暮止三千里，叙旧逢新一十州。倦听乱蝉催落日，喜看黄菊助残秋。不才于世无禆补，强就奔驰祗自羞。
西风吹叶影悠悠，行役江城旅思收。名慕荆州欣一见，道经鄱水爱三秋。芙蓉欲蕊斜阳转，鸿雁初飞爽气浮。不用樽前苦相劝，斗筲唯恨怯觥筹。
落日山川晚鼓休，西风楼阁远烟收。清谈亹亹忘尘役，醁酒深深战暮秋。独恨去当霜草路，不能留见菊花浮。更惭健句酬衰唱，刻烛甘输第一筹。
风骞绣额炉香转，江照金樽宿霭收。尘客轻装渡寒水，主人佳句压清秋。自忘远驭瘏兼病，岂顾闲书沈与浮。回首高城空企望，驰情无算不堪筹。
征尘淟涊暮秋时，税鞅登堂暗澣衣。久别自怜心郁郁，相逢今喜语霏霏。池中尽谓蛟难畜，塞上行看马自归。落日西风满襟袖，临岐回首重瞻依。
早春晴霭乍悠悠，客舍深沈物趣幽。日薄草头初破甲，风旋鸟毳偶成球。庭柯憔悴红犹远，池水澄明渌渐浮。隐吏近来多鞅掌，纾怀何处一登楼。
碧崖高处筑遗基，缔构岧然得所依。境趣似仙探绝迹，登临如梦悟轻飞。路穿幽谷云霞密，势接丰山草木稀。欲识主公题榜意，不容纷扰累忘机。
忆逐双旌下暮城，岁华垂尽魄哉生。瞬眸已见元宵月，归步犹淹累日程。远想笙箫同众乐，坐怜刀笔久相婴。驰情只有清辉共，更走诗筒代寄声。
穴竹张弦耸碧空，不劳抑按任天风。莫夸有智藏声足，须信无心触处通。明月夜深飘更远，闲窗人静听何穷。知音弗辨山兼水，都在洪钧一噫中。
尽道人间占胜游，天将多景遗斯楼。江山远顾穷千里，风月平分入两州。日日高明疑后夜，年年潇洒觉先秋。不知今古登临客，消却尘怀几斛愁。
晓寒虽在有春催，坐想庭梅烂漫开。滞迹方愁冰蕊过，清风还喜玉音来。传芳酷重裁云手，比美遥评傅粉腮。归见余花须共醉，相宜况有水精杯。
瞥来海国未言旋，歘见新春换旧年。佳节阻陪千骑乐，元宵空想万灯燃。民声喧溢丰时岁，酒价飞腾要市鄽。多谢高情不遐弃，清诗相寄宝珠圆。
春游是处接纷华，寒食风光日欲斜。柳拂画桥嘶玉勒，草绵香陌度金车。云边蹴鞠声相远，花外秋千影半遮。莫羡少年多意思，随时行乐自无涯。
他乡蔽讼改新年，事竟归心顿释然。坐厌帘间窥昼景，行将马上看春天。无穷芳草含朝雾，几许初花倚暮烟。长陌风光应渐好，羁怀朝夕付金鞭。
暂离翰苑出南州，匼匝金羁络马头。泉石清幽为己物，耕桑勤苦共民忧。笔驱滞事如飞电，语决尘缘似破沤。内合旧交诗远寄，心期犹未许裴休。
君繇雁荡解官时，我亦琅邪受代归。邂逅故乡方道旧，逡巡行舸又成违。十年离合都如梦，千里冲蒙勿自欷。况是枫庭将奏课，好摅奇蕴动恩辉。
幸奉清游入翠微，阴云漏日照旌旗。登高预整孟嘉帽，访古闲寻白傅诗。桂子正传飘岝峉，菊英先喜泛瑠璃。公归留宿湖山暮，恐误郊关竹马儿。
岱岳参天十八盘，当年旌旆许追攀。兹游况近重阳节，何幸还陪一日闲。陟𪩘舍车登岌岌，爱泉持酒听潺潺。玉堂健笔成高咏，欲和临池恨思悭。
忆随星骑按胶东，屡说余杭气象雄。今日共为乡里庆，看公双拥旆旌红。回环山水仙壶外，高下楼台画幅中。剩把豪篇传美概，免教清话又成空。
九日风光不可辜，更堪潇洒在江隅。兴如蓝水真能适，诗比齐山亦自娱。莫向三秋悲齿髪，须将一醉等贤愚。酒阑忽忆胶东路，跋马随轩望上都。
荣参天上列星躔，闲向人间作地仙。故里相逢十华鬓，一时同会五高年。图传略过商山叟，齿序几齐洛宅贤。有子奉觞公最美，绣衣使者彩衣鲜。
除书何日到宣城，水驿迢迢引旆旌。千里讴谣犹在耳，双溪风月岂忘情。行庖荐玉淮鱼美，坐席浮香楚醴清。何幸旧游衰晚者，得随舟尾共修程。
苍茫云水度淮城，樯影联联注羽旌。汴泗幸随行舸末，潇湘况重故人情。晨征共济襟怀豁，夜泊交谈气味清。应有高篇思宛句，可无美酎继乌程。
公到蓬瀛十五春，我犹碌碌似轻身。自忻今日旌轩遇，却忆当年研席亲。高论耸听多皦皦，孤衷懒叙且循循。试将辈学樽前数，白髪相逢有几人。
宝炉香穗战春寒，四座融怡极日懽。且乐杯觞随水曲，莫愁烟雨满江干。首题诗句争传咏，欲插花枝更细看。众客为公须一醉，何妨倒著接䍠冠。
疑怪和风却暮寒，华堂宾主正酣欢。人间高会真难偶，身外浮名岂足干。绿螘泛杯春可吸，红英近烛夜宜看。梁尘莫逐歌声转，只恐纷纷扑醉冠。
两篇藻思敌青春，开拨尘昏向此身。道旧悠悠言易感，论心炯炯谊还亲。光阴似毂何难转，事物如环且谩循。白雪调高知寡和，强歌徒愧郢中人。
夔皋事业久声华，尚郁谋猷世所嗟。专阃收功全整暇，偃藩从请示优嘉。高谈耸服三千客，和气融怡十万家。不日九天飞诏下，行看騕袅蹴堤沙。
政成西蜀肆高怀，乞得东吴盛府开。千里惨舒都在手，百城趋禀孰为才。恩寛疲瘵精神健，威慑奸𪫺胆气摧。下客拳拳唯慕谊，欲违旌戟更徘徊。
身作名卿早挂冠，饮冰清节久坚完。门弧远想当年庆，寿盏宜深此日欢。簪绂诜诜侍佳䜩，弦匏苒苒战轻寒。葭莩敢以诗为献，唯祝公如卫武安。
愿君安虑宰清源，已雪南闽大狱冤。勿叹割鸡犹屈刃，当知容驷可高门。解舟兰水春沙浅，税鞅榆关夏木繁。所得最多公谊在，他年富贵岂须论。
薰风初泛舜弦声，崧岳储精王佐生。巨室当时庆弧矢，熙朝今日赞机衡。燕堂荣映台躔近，寿盏光浮昼景清。愿祝修龄如卫武，长挥相笔化隆平。
冷官远室足间关，疲马羸兵倦往还。局左卜居甘迫窄，城东寓迹谢寛闲。短辕助载方衔惠，灵荈蠲烦愈厚颜。两腋风生家事少，并吟惭匪昔贤班。
为困奔驰乃近迁，勿咍飞倦不知还。趁朝遂免三更起，归舍新添数刻闲。谩致鄙篇酬雅贶，却烦秀句解衰颜。高轩若许来惊座，陋室杯盘亦可班。
已愧苍葭倚玉难，更惭投砾引珠还。卢生破屋居新稳，韩子豪篇语自闲。虽有清樽伫高躅，须期黄菊奉朱颜。自惟雅集犹淹缓，诗战雄师未必班。
元宵锁宿礼闱清，春意寒威两战争。月照楼台疑昼景，风传车马讶雷声。蹉跎自愧青云志，勤苦须怜皓首生。勿叹拘挛度良夕，共开精鉴选经明。
金门拜敕望严宸，禁陌联镳傍早春。此日贡闱身亦与，昔年文阵意如新。为僚况偶群英集，投隙何妨雅论频。共念残科多滞士，归期缓指甲申旬。
浮世难逢故旧并，贡闱风月可忘情。当年论事皆陈迹，此日评文亦浪名。荏苒光阴逾一纪，间关志气话平生。且将觞咏消闲隙，鹏鷃逍遥理自明。
风摇古木影萧森，何处飘来暮笛音。杳杳迥如天上曲，悠悠不减陇头吟。未逢明月心犹恨，却忆残梅兴亦深。幽思萦回长不断，欲量应及数千寻。
雪余着处是琼瑶，惜向春风势易消。野色澄明经一洗，鸟声喧滑自相招。润通弱柳晴林媚，清逼归鸿云路遥。浩荡幽怀吟不尽，高楼斜日望寥寥。
白玉墀前共得仙，而今邂逅半华颠。评文我辨异同字，由义君持难易权。畏简不能成共酌，纾情莫惜寄新篇。上林春晚归鞭动，意思何如癸巳年。
裁句清如李谪仙，挥毫放浪近张颠。偶于贡部同官责，更向诗坛擅将权。戏笔谩追丹桂旧，报言还愧木瓜篇。一樽何处偕吟啸，浩兴犹堪逐少年。
二月东风势渺漫，侵陵和景作清寒。发扬造化非无力，鼓动芳菲自有端。鬭草戏儿忧手瘃，怀边思妇忍眉攒。祗输便腹忘机者，不废书帷昼寝安。
山阳判袂几三纪，鐡柱题名过十年。聚散信如萍逐水，光阴奚翅筈离弦。高材未用君犹健，弱羽无心我自全。凫鹤短长何足算，相逢樽酒且留连。
晓跃骅骝紫禁开，诏音不许少淹回。斜鞭忽过天街柳，曳履还侵佛合苔。昼幕四垂如近汉，夜灯相比似占台。会将精识抡荆璞，当有孚尹应手来。
君有青铜独可怜，规模奇古众疑年。寒光不减虽人致，真鉴无期本自然。秋水未堪方洞照，霜蟾应是恨长圆。主人较艺还如尔，坐别嫫施丑与妍。
海角分携仅十年，巨创钧是偶生全。相逢未暇聊持酒，就别还惊欲放船。顾我滞踪徒衮衮，羡君归翅自翩翩。蕲春岂足劳余刃，应有佳声慰慊然。
一枝栖息又逢春，何幸高贤晚获亲。顾我画墁惭所食，荷公倾盖异于新。绪余衮衮心尤慕，盘辟区区礼未伸。三望膺门漫刺字，且持累句愬因循。
昴宿储精岳降神，乾坤钟异巨贤身。间生庆候年弥永，辅世休声日又新。台鼎梅调方夏实，凤池风好正南薰。因时愿祝松椿寿，长赞熙朝秉化钧。
荣养如公世所稀，薤歌今日勿深悲。生封郎位腰金贵，老向仙乡拥节随。积德已酬高闬志，遗踪何愧北山移。义方有子声华重，千古灵丘起后思。
笔阵收锋考战文，喧喧车马隔重门。心矜力学求之密，目到雄辞气不昏。美宝辨来三献惬，雕虫屏尽六经尊。囊封奏号须明发，吉梦应先彻九阍。
强继高吟岂足论，聊持布鼓过雷门。解颐传咏知辞妙，落笔酬言怯思昏。霜叶舞风鸣碧瓦，寒云漏月射清尊。好传秀句频惊座，索马行将戒守阍。
软语霏霏过夜分，程文都已辨专门。香焚龙脑神还健，书检蝇头眼易昏。驺从传呼金阙晓，星辰环拱紫垣尊。拆封御史何时到，曳组相将谒禁阍。
当年京口望清尘，德论于今想记频。何幸上庠参较艺，又依高鉴免遗珍。下帷昼寂霜威敛，挥麈宵寒月色新。早晚奏名归驶迅，九衢多少避骢人。
城壖候馆势弘开，捧诏彤庭薄暮来。庠序旁延优上舍，行能参考见高才。糊名独得珠无胫，摭实更忻山有莱。贤杰闻风争入彀，箪瓢何足乐颜回。
天寒帘幕气萧骚，终日披文不厌劳。但有诚心禆藻鉴，敢矜明目察秋毫。玙璠启袭光难掩，雕鹗凌虚势自高。号奏身闲无一事，唱酬尤喜得诗豪。
辨骏由来尽马群，裁声今已得龙孙。不容一字虚褒贬，可见诸生究本源。衡鉴有凭宜自信，毫厘无益懒轻论。分携莫惜频交语，且尽樽前蜡泪痕。
峤北分携一纪逾，浮梁唯奉数行书。如何邂逅同萦绊，遂得从容接绪余。道旧良多动嚬笑，忘形不觉度居诸。出门幸且时相顾，更望新篇数起予。
留心不减汉张芝，体意俱完世学稀。下笔欲为来者法，临池时见古人非。篇篇骇目神如电，字字凌虚势若飞。多谢公余怜所好，璨然累幅遗珠玑。
八座辉光道德隆，陋儒何幸奉从容。听言迥出群贤表，顾己荣于万户封。密启更惭先荐鹗，高门况是晚登龙。荷公恩意知难报，劲节当先比涧松。
三纪光阴疾若驰，一身孤宦亦逶迤。人疑碌碌非奇节，谁信嚣嚣足有为。白髪精神怜晚景，青云志气慊卑枝。门阑此日蒙优遇，可是嚢中颖脱时。
昔咏相过人不知，于今想见少陵诗。邻居何幸偏依德，交语乘闲祗隔篱。攀桂当年联步武，近兰此日慰瞻思。冷官罢局方无赖，但向清风且乐饥。
龟趺螭首势嵬然，轻重由来在所镌。名削奸臣磨伪说，像迁居士记真诠。精文本自精诚出，妙手幡因妙相传。以善辟邪殊可敬，为公嗟叹作诗篇。
拥麾遥想陟崔嵬，骤喜清谈复屡陪。攀桂当年追远趾，偃藩今日仰高才。如公闳博难淹外，顾我迂疏任傥来。相遇且宜忘倍道，暂同持酒赋层台。
两世同年世亦稀，同官同路复同词。登途先后无多日，聚论参差已过时。剑外石梯方息鞅，山南珍翰忽伸眉。情知邂逅当非晚，聊寓长言写所思。
崔嵬陟尽复凌兢，暂舍银鞍杖策行。栈阁架空霄路近，栏干护险晓云平。仰看翠壁层城峻，下瞰长江一带萦。自惜仙才难蜀道，始知难此不虚名。
剑阁文台相去遥，朝行山顶暮行腰。双眸视险睛常眩，两髀乘鞍肉半消。空有辛勤驰远道，愧无毫末补清朝。何时解组归乡国，十里西湖弄短桡。
君寓姑苏吾舍杭，惯从云水乐仙乡。相逢邂逅趋端礼，同职间关到益昌。疲俗未肥心所病，故园何在梦偏长。新阳欲动林泉好，觞咏随时且自强。
按部嵚崎向梓潼，上亭孤驿倚寒空。淋铃尽想当时雨，吼地愁闻竟夕风。冲冒狂飚忧病体，驱除宿翳懒神功。翼朝揽辔逢清霁，致敬宜将樵意同。
英威凛凛愯西州，血食潼江度几秋。曾运阴兵摧贼垒，每均甘泽惠农畴。翠帏半卷香烟动，金榜高题日影浮。暂止轺车聊一奠，肯将曲祷累神休。
巴山险阻备尝之，笑读豪篇似抵巇。况是岁华垂尽日，却为贤者独劳时。寒多未放泉声活，春近先从柳眼知。早晚星轺趣回辔，东园共醉小枝枝。
由来迷悟尽真如，见性名堂亦谩书。万变纷纷任交战，一心了了即安居。槛花夭秀乌能浼，庭柏孤高自有余。多谢前人为留意，使予聊得寓清虚。
阴平才过万山重，路指江油栈阁通。峰顶云收余夕雪，马蹄尘少带春风。一溪水色瑠璃碧，几坞梅花锦绣红。莫谓奔驰足劳苦，目前佳趣亦无穷。
轻轺晓过赤崖潭，莫讶凝眸涉再三。百丈澄澜连底见，千寻翠壁与天参。钓丝森蔚迷芳岸，鹅管参差滴秀岩。胜概心藏俟能画，肯教凡笔谩镌镵。
臲卼肩舆半侧身，嵚岖石磴但无尘。山行从隶难成列，路转前驱却向人。更瞰江潭尤觉险，独怜桃李解妆春。他时跃马康庄稳，莫忘欹危蹙頞频。
浮屠屹屹势参天，旌骑朝临又改年。一日再登清兴足，旧游新变异时传。嘉篇却寄逾千里，遗爱相仍沸两川。尘淟剽闻肝胆醒，况陪胜覧即芳筵。
紫诏催还二月天，清台颁历涉三年。高文昔冠群儒首，异政今为两蜀传。此日旌旄度危栈，何时舟檝济长川。笳铙渐远劳瞻望，犹想飞花傍祖筵。
北苑先春云凤团，封题分寄墨初干。未甘金碾消磨了，且作琼枝爱惜看。水异康王烹莫称，才非卢子咏应难。强抽鄙句惭瑶报，佳惠轻酬岂自安。
所部虽同邂逅稀，今年差比去年迟。蓼图犹忆当时玩，菊酒还陪此日持。衰鬓已斑乌足叹，壮心徒在竟何施。相逢且尽从容兴，况是终更欲及期。
灵芽不减密云团，十袭清香翠若干。芜句聊纾情内动，明珠更得掌中看。轻投雅贶公为易，并获殊珍我自难。报德酬言古人重，斐章不再岂遑安。
诗筒方讶惠音稀，击钵来篇果不迟。定欲擅场专独胜，岂容遗帼久相持。招邀近想融樽满，往返多惭孺榻施。况得鸾弦声出幌，肯教马足自稽期。
建芽精嫩凤为团，海错珍鲜鳆作干。远物方惭容易献，来篇不似等闲看。始忻报玖情何厚，幡觉阳春和独难。写寄中州传好事，须教纸价踊长安。
自今酬唱不宜稀，所恨诗盟结已迟。两阵辞锋谩交战，一坛将钺敢争持。宦途何愧为难进，老境宁当效逆施。相遇相期情谊远，莫临觞咏数瓜期。
嘉陵江势并山回，山寺双扉对水开。凿石千寻维佛屋，参天一举类仙台。白云有意频舒卷，幽鸟无情自往来。心境两忘真未易，登临便谓出尘埃。
王孙远器世功勋，材略纵横旧出伦。春事近违文陛侧，铃兵遥指锦江滨。赠篇累什皆通贵，去国赊程少故人。倾盖相懽一樽酒，感君离思并如新。
迟晓扬镳陟峻冈，马蹄凌厉踏新霜。崔嵬昨日参天碧，萧索今朝满目黄。堕叶离披疑虎迹，曲蹊盘屈类羊肠。按行若也多禆补，敢惮崎岖道路长。
𬨎轩寒入苍溪县，秀句遐追老杜诗。送客泛舟空往事，过峰来橘似当时。高材遗兴千年在，远宦羁怀万里随。索笔谩题行馆壁，可能闲料后人思。
缘崖涉涧上云台，古观稀逢车马来。翠柏迳深长蔽日，玉鱼池浅仅胜杯。取桃人去无遗迹，锁药炉存绝旧灰。唯仰天师凛然像，祗愁双剑起风雷。
夫君捧诏独先来，趋节还先数月回。联事已忧将判袂，列城况是未丰财。翻蒙雅饯同肤使，更枉清篇费美才。若得星轺少聊缓，吐茵强酒不辞陪。
登楼为喜乍晴时，欲倚栏杆日已微。头上云生还作雨，座间风劲却添衣。笑言且共须臾乐，气象休惊顷刻非。应是催诗念前况，果然高唱属先机。
楼号朝京人未归，浮云蔽日雨霏微。静论国手饶棋路，闲喜官身着道衣。心慕孟轲潜养浩，年过蘧瑗久知非。随时觞咏聊同乐，全胜区区竞巧机。
未能形德似支离，行学由来恨力微。罔利唯羞陟龙断，可言宁念卧牛衣。高材幸遇同忧乐，公论相投壹是非。待向游从废棋局，区区安用谩藏机。
使指频将念匪宜，闽山何敢惮驱驰。荐贤锐意先推鹗，逐恶雄心肯问狸。却愧裁篇为惠重，况当卧辙欲留时。光芒照眼观华藻，遥想张芝墨满池。
爱君新作静常庵，况是佳名继郑南。昼坐不知人扰扰，夜存长保气酣酣。寓言记述睎庄叟，复命栖时慕老聃。标榜粲然辉众目，几何立懦与廉贪。
执别都门四见春，悠悠吴越断音尘。尔来虽幸官居近，所得唯蒙手翰频。折桂交游三纪外，系匏踪迹两溪滨。未能把酒论离阔，聊寄篇章托去鳞。
一溪秋水碧溶溶，逆掉扁舟溯晚风。卧看峰峦耸奇势，心疑造化炫殊功。宾云曲断笙箫远，机石苔荒组织空。仙理冥冥难究诘，抽簪归隐羡刘公。
融结山川凿混元，谁为窟宅遗神仙。三千曾会幔亭客，十六仍标洞府天。崖有珍苞不缘种，棺遗清骨莫知年。披图昔谓多增饰，至此方知画未全。
邮亭地远宿禅扃，夜永时寒睡思轻。檐溜不鸣知雨止，窗櫺半白悟天明。更攒百点催兵从，鸡送三号起使程。自愧区区少禆补，北山文在盍留情。
晨餐才了又遄征，驿榜鳞原以地名。山顶寒多雪花重，溪湾流浅玉沙明。田畴有获良农喜，社鼓无声暴客平。奉诏非材幸无事，行中时得肆吟情。
传车十月到长汀，郁奥犹如暑气生。经夕山川带云雾，凌晨雷雨动檐楹。乍逢旅客殊多怪，惯见邦人悄不惊。聊作小诗传所遇，他年稳坐活平生。
建阳溪水接仙流，溪上新堂气象幽。弭节柅轮从便适，观风问俗得优游。凌虚岌岌围千嶂，据要冲冲控八州。白髪书生倦奔走，每怜潇洒为迟留。
度溪逾岭一何劳，霜鬓鬅鬙首屡搔。自愧晚年空碌碌，唯逢佳境且陶陶。会仙古观风流远，馆节新堂气象豪。不得与君同啸傲，强抽荒思引吟毫。
佳和殊堪渴想劳，幅巾霜鬓遂忘搔。长言灿灿经三复，至乐融融共一陶。遇事未能全吏隐，解颐幸得接诗豪。愿前瓜代频酬唱，任秃秋蟾玉兔毫。
绕舍方怜喜鹊鸣，临风更听振金声。戅儿远宦趋庭过，善友新篇击钵成。荒学谩传乌足道，嘉辞借誉一何荣。凤毛池上他年贵，谦晦终难掩道耕。
蓬莱为别几秋风，倅乘当年服徇公。梁汉曾嗟失高躅，瓯闽幸迟扩前功。税车白髪相看喜，把酒黄堂一笑同。行见刑清八州境，里言应不咏垣东。
曦轮飞上宿云收，晚出城南趣适幽。六寺连延行复道，一溪萦绕泻寒流。世情共喜新阳复，仙境聊成极目游。不以篇章记登覧，此时清兴若为酬。
纷华盛丽已心灰，蜡履寻山尚喜陪。聊藉琴樽乐清景，全胜车马冒黄埃。年登况毕三时务，阳复仍忻七日来。更爱启予传秀句，使君诗笔富天才。
判袂长亭岁律残，天寒云霭惨溪山。间关唯恐君兼道，寂寞仍愁我独还。秀句八州神物护，轻轺千里老人攀。他时企想音书外，伫听休声耸近班。
官居潇洒并城壖，城上危亭势屹然。庨豁四檐通日月，回环千里见山川。凌虚迥绝寻常地，据要追吟尺五天。莫讶白云随步起，望中祠宇指梅仙。
峣峣气势压南闽，仿佛鹏程近紫氛。女堞却依丹槛底，翚檐迥与碧霄分。融樽有地留清景，阮屐无时蹴乱云。引脰更劳西北望，子牟驰恋继朝曛。
釡中何虑致鱼生，庭下宁论辍运瓴。夜厌繁声惊梦枕，朝愁润色浥书屏。无聊搔首怜垂白，遣兴题诗写杀青。此段公居正岑寂，还如旧隐掩柴扃。
继月霖霪势不停，淙淙高屋似翻瓴。气昏亭阁迷仙境，云暗山川掩画屏。垅麦潜忧化蛾白，溪荷遥想没钱青。占晴问蔡师前语，罄折恭于奉鼎扃。
缔构岧嶤倚碧空，建安气象瞩清雄。自矜远目穷天末，更喜新篇入彀中。坛指升仙叹梅福，山连梦笔想文通。梯云每到如平地，养勇何须羡北宫。
薄薄初阳晓雾披，庭萱再见似相知。月临仲夏才三日，风折今年第一枝。花翦兼金黄灼烁，干瑳圆玉碧参差。韶华来岁应如旧，知在何州记此时。
山驿迢迢畏景舒，星轺不肯少踌躇。先之古寺图分袂，故约前驺幸柅车。雾卷茗瓯分啜罢，风收谈麈赠言余。虽知暂别非逾月，尚觊邮筒数惠书。
一封黄牒下云头，受代需时若自谋。虽幸有期趋北阙，自惭无术惠南州。累年尘土甘祗役，万里烟霄想告猷。犹赖高材见禆助，不教孤迹谩淹留。
冲蒙盛暑历山川，肤使何尝叹独贤。星骑逡巡一千里，仙才洒落十三篇。笼罗绝顶裁诗句，摅发高情破万缘。但恨阳春难继和，暗投终辨夜光圆。
闽地高材最杰然，结成丹荔冒炎天。堆盘火齐光芒转，溜齿琼浆气味全。玉井莲房空赋咏，秀江萍实谩流传。更咍蜀品烦驰传，暗向红尘动笑妍。
盛暑宵忧动邃旒，敕催诸道决累囚。承流宣泽弥兢愓，履险航湍敢滞留。南北分驰才数夕，重轻释繋已三州。高材想尽哀矜意，美疢当从勿药瘳。
一日优闲九日忙，步云亭上共翺翔。地高始觉秋风劲，事隙方知昼景长。戏举禅谈一重案，静看茶战第三汤。吾民况有京坻望，远宦宜从啸咏忘。
秋色中分夜气清，月华今夕最澄明。如何骤雨横来势，不徇高楼倚望情。桂子飘零无处觅，烛花𪸩焰为时生。莫辞尽醉酬佳节，犹觊余光接晓晴。
邻境缄驰荔子丹，黄堂矜诧满雕盘。香收残𦶟余龙脑，笺写新诗掩凤团。咀嚼定嫌琼液薄，形容更比水精寒。强抽滞思聊追和，珍果清吟两可欢。
佛宫奇品号磂黄，黄縠笼珠径寸光。种异却轻萍有实，味甘全胜蔗为浆。南人拭目惊稀见，北客流涎试一尝。翻笑洞庭霜后橘，岂能当暑侑持觞。
泮水秋深爽气全，簪绅戾止共拳拳。丹青图写三千礼，藻绘形容七十贤。如堵聿来观盛集，采芹应有赋新篇。诸生好进公卿业，此日风流亦与传。
九日闽中气尚暄，扶持病体坐家筵。喜看数朵黄金菊，强引三分白玉船。浮世谩论轩冕贵，佳辰难遇子孙圆。明年汝对陶公菊，应念欣欣戏彩前。
建安山水亦几希，九日登高着处宜。秋杪风光自潇洒，老来情味少欢怡。举杯喜见黄花泛，落帽羞将白髪吹。佳节不能成酩酊，浪吟小杜昔年诗。
危阁横空待胜游，登临尽道冠南州。面分列嶂环群秀，坐看双溪会一流。斜纳朝晖长易旦，逆消暑气每先秋。更传宝剑深潭近，半夜寒光射斗牛。
胜概天成所得偏，一来登覧兴飘然。拂云栏楯尘寰远，隔水楼台画幅全。隐隐归舟摇落日，悠悠飞鸟破孤烟。冷风可御非虚目，况是层峦对演仙。
判袂于今涉五旬，驰驱无复寓书频。险途顿失往还倦，高谊却忻朝夕亲。近事欲蕲祛蔽塞，新吟应许和清纯。富沙此去无多地，先走诗筒致所陈。
衰迟何幸枉佳章，远引吾宗及汉唐。户挂桑蓬当日喜，毫挥珠玉此时光。欣临爱景披辞藻，怯向清飚动鬓霜。松柏由来交茂悦，愿回善颂岁寒芳。
乳雾浮浮啜新茗，祇疑春自壑原来。开筵人日逾三昼，试焙申年第一杯。首面光肥香已透，辅车津润味全回。不须七碗清风至，满盏依稀在楚台。
远宦随时且自娱，看看受代又脂车。燃灯初过忘岑寂，极目相从接绪余。瘴雾催花锦零乱，春风吹鬓雪稀疏。追怀古语成新咏，万事无非酒破除。
着处山川秀可娱，何妨投隙数驱车。韶华已过三分一，岁律才经半月余。北海樽罍虽自满，东阳篇咏不宜疏。惟愁南国春多雨，谁把繁阴为扫除。
东亭清集幸相娱，暮角声休尚柅车。冷淡莲光灯夕后，微茫桂魄雨天余。交谈自喜高情合，投老还嗟乐事疏。况是离怀起朝夕，好凭樽酒豫驱除。
上元八日冒轻寒，翦送南园两牡丹。为我果能兴绝唱，知君不作等闲看。香余雕槛春犹浅，咏入华笺墨未干。更说僧坊曾寄植，纵观须待解征鞍。
采凤团龙贡紫宸，今年斗柄仅离寅。四千里望中天阙，第一番题北苑春。拜表尽恭初遣使，乘轺还念未归人。太平岁集梯航献，山岳何如此效珍。
旰食忧民睿思焦，默怀时雪滞层霄。十行新下寛囚诏，诸道交驰奉使轺。缧绁稀疏至恩浃，旄倪欢感大钧调。宣扬德泽惭绵弱，但采尧民撃壤谣。
闲花浪蕊谩芬敷，满槛妖韶体自殊。且看淡红随分有，须知绝品此中无。翦愁魏国掺掺手，辨怯齐门一一竽。已扫幽亭待清赏，更烦佳句预相娱。
间关杖节使全闽，何幸邦侯遇故人。谈笑一樽时得暇，讴歌千里政如春。解携白髪情非昔，赠别清篇思入神。却想萍踪流未远，会看飞诏趣朱轮。
去暮愁行泗州岭，清晨喜见江东山。二年巡按劳南走，尽室安全庆北还。负弩兵回喧渡口，插秧人看立田间。却嗟奉使无禆补，征返徒添两鬓斑。
践历清华四十年，老成忽逐逝波迁。盐梅未展和羮效，裘带终淹分阃权。忠义长为古人比，功名固有史臣传。不材曾附风雷末，远寓哀辞倍泫然。
当时折桂共云梯，四十余年迹久睽。白首为郎方接武，绣衣出使又分携。放船汴水寒犹浅，跋马都门日欲低。远想清风播仁闻，融融先满浙东西。
雄胜东南越与吴，光华使节暂驰驱。比年郡邑多疲俗，今日朝廷用老儒。固有风声镇媮薄，何妨膏泽慰焦枯。公余且尽登临兴，严召终难缓走趋。
峥嵘仪貎国辉光，曾与明堂作栋梁。颛面巨藩方偃息，间生英气忽飘扬。文章绝笔星辰晦，德业遗芳简册香。不以修龄畀贤杰，伤嗟无处问苍苍。
熙载功成鬓未华，蕃宣屡易见褒嘉。凤池旧别经年久，鹤驭新乘去路赊。哀挽声凄霜月冷，铭旌影转晓风斜。故山归葬依先垅，千古悠悠贤世家。
司刑华省健精神，容易飞章便乞身。未老先休多有志，似君勇退几何人。安车渐远京尘路，归棹仍追霅水春。而我区区尚持禄，自惭乡境谩为邻。
九陌尘埃变玉沙，云中双阙陋仙家。丰年欲启三登兆，大巧先裁六出花。高卧洛阳逢汲引，雄文梁苑动吁嗟。郎闱自愧徒温饱，坐拥炎炉叹岁华。
夜宿冰厅愁解衣，南宫正是苦寒时。窗含积雪犹明几，炉拨残煤始卷帷。无所忸怩当俯仰，不须容易叹衰迟。更为佳句贻同舍，使我挥毫羡色丝。
凛烈寒威著寝衣，中台独宿夜分时。郎潜已叹斑冯鬓，幼学空思下董帷。直舍孤灯生晕浅，禁垣清漏送声迟。何年追语今宵事，笑向江湖理钓丝。
匆匆下马脱朝衣，夜直仪曹岁晏时。香穗萦回清一榻，烛花明媚耀重帷。诗成白雪音难和，梦断黄粱熟已迟。见说迟明还剡奏，恳求宫钥待言丝。
唱酬三峡浪飞花，敏捷曾蒙秀句夸。为感来篇惊岁暮，因成阁笔待春华。见斑固已惭窥豹，失酒当须鉴画蛇。鄙思强抽追险韵，还如策蹇度褒斜。
为忆新梅发旧枝，勇操吟笔对晴晖。幽香不到青绫被，冷艳应迷白羽衣。忽忽屡经春色改，纷纷或傍笛声飞。祗疑渴想高情剧，频向冰厅有梦归。
闻说琳公最佳处，榜题虚一一轩清。逍遥羽客真高隐，旷达星郎肯谩名。琴挂无弦藏至乐，炉存微火锁长生。未能投步资闲适，聊和新诗托寄声。
绿槐经午转庭阴，投隙相过省闼深。且喜清谈共挥麈，莫嗟白髪各盈簪。邻曹暂幸联官乐，兼局那辞冗事侵。更辱高吟叙情旧，侑欢何必浊醪斟。
诗将争功定绎骚，堂堂风格等刘曹。高情迭唱通三叹，险语相先较一毫。酷暑俄惊变潇洒，噪蝉何敢助雄豪。嗟予老拙慵牵强，飬勇终怜不目逃。
宣城从古号名城，新拜除书拥旆旌。剡奏屡传求外补，偃藩暂得遂高情。虎符南国先声重，鹢首秋江去意清。最好笳铙将压境，敬亭山色远相迎。
开府南陵气序秋，翠屏千垒对岑楼。力宣膏泽均千里，坐赏溪山冠十州。小谢篇章耐吟讽，谪仙踪迹自风流。公余好尽登临兴，应诮区区宋玉愁。
右辖辞荣重寄分，却趋召节造天阍。表仪八座方尊德，悃愊连章乞偃藩。将见辨严离凤阙，忽传感疾自鸰原。公薨不及期颐寿，至理冥冥岂易论。
术学材猷间世资，进登丞辖仅逾时。寿非德称天何吝，命与心违古所悲。一品衰荣加赠典，九重震悼辍班仪。灵舆还葬从先垅，呜咽秋风薤露辞。
谁谓南宫夜直频，宿斋清集迥难亲。翼朝唯幸窥新什，三纪尤欣叙古人。共庆球琳已华国，独惭樗散谩先春。更将鄙句追诗战，盖耻弢弓托负薪。
昔年北苑试龙茶，似陟云霄饮露华。今日礼曹尝御酒，又疑尘迹到仙家。自知衮衮官身幸，莫向区区俚耳夸。此段出于尸禄外，支离形体更何加。
栅山孤驿夜寒清，襆被㸐柴坐迟明。行旆动时红日上，肩舁经处白云生。连峰峭怪浓铺翠，流水盘纡数送声。自喜区区王事外，纵观佳境有余情。
人间离合固寻常，契义稠重岂易忘。崇政青春同擢第，文昌白首并为郎。东城判袂情怀惨，南国分符兴味长。唯伫来风慰瞻望，治声当不减龚黄。
江河清兴渺无边，又睹新诗忆故园。仙爪虽欣搔痒背，布音还愧过雷门。祇闻松石夸朋旧，应免纷华遗子孙。何日幅巾陪燕坐，共将风月快吟魂。
夔府春残暂息肩，感君佳遗意飘然。顿忘巇崄三千路，为得风骚五十篇。山水清音归老笔，球琳秀气满新编。虽无健句酬来贶，终日吟哦兴自全。
终日飘零酷暑平，白莲池上独含情。已怜莹洁添花色，更爱淋浪打叶声。宫女洗妆余粉泽，水仙欹弁濯琼瑛。漫携玉盏衔冰酒，气味须教一等清。
归隐无田计未成，区区叱驭又遄征。自惭白首犹尸禄，何补清时漫远行。谈麈追思挥玉色，送篇珍重发金声。欲知天末相望处，云水苍茫白帝城。
梯险航深岐路赊，国恩未报敢咨嗟。感公秀句浑惊俗，送我孤踪远使巴。民讼稀疏几吏隐，官居岑寂似山家。举头霄汉思贤躅，聊和来篇示拜嘉。
中秋待月异寻常，桂魄如何特晦藏。疑是天心忌盈满，故将云影蔽辉光。徬徨注目瞻霄汉，冷落呼灯照豆觞。须记今宵有余恨，明年此会莫轻忘。
去年更直宿文昌，今日暌违各一方。遐想四明安坐府，肯思三峡险乘航。恨无羽翼亲谈席，应有笙歌簇燕堂。旧好未宜因远废，邮筒时且寄篇章。
重九萧条秋已深，登高更在蜀江浔。黄花未肯趁时吐，白酒祇如常日斟。绝塞烟云长满目，故园风物愈关心。须凭酩酊酬佳节，追感齐山不浪吟。
石磴跻攀上缙云，九峰苍翠与天邻。岩崖佛屋疑神助，烟霭禅扃绝世尘。此日乘轺宿寒夜，他年屈指数青春。山僧莫笑匆匆去，寻胜能来有几人。
择地为亭智思全，飞甍如翼插苍烟。身栖一哄喧声外，目逆千山秀色边。腊雪春葩饶映带，峡云江月每流连。所嗟此境藏夔府，不入当年子美篇。
改年三日立青春，涉七风光日日新。列岫渐生千霭媚，幽禽初弄小声匀。篮舆度岭官兵汗，红旆穿林野雉驯。白髪自怜犹远使，何时归棹浙江滨。
腊去春来只数朝，远山残雪未全消。昆冈玉出清光莹，沧海潮横白浪遥。天外画图终日展，云端仙佩许谁邀。长途极目添幽兴，更折寒梅渡野桥。
崎岖巴峡走单车，潇洒鄞江想载旟。驰款比追前日好，开缄忽奉去年书。篇章互及情皆见，踪迹相暌义不疏。但使鳞鸿勿虚过，何须临纸恨踌躇。
乔木开花似水莲，画图远自昔人传。化工既许殊凡品，落在遐方亦可怜。绿叶枝头灼烁红，尚疑轻易比芙蓉。根苗不自污泥出，只合移栽近佛宫。
海角天涯相去遥，邮筒还往势迢迢。两篇佳咏兼金重，三复长吟万虑销。已向宦途惊聚散，休将桂籍论荣雕。承夸倒载清欢数，使我流涎乡思摇。
都门执别再经春，相望天涯引脰频。峡外山川愁倦翼，江西风月羡怡神。来书虽阔情还密，旧咏重窥意似新。聊寄短篇追往好，莫缘无雁便因循。
三年持节使巴夔，今日飘然受代归。去棹勇争江水急，前旌遥趁峡云飞。陟明伫听跻华贯，荣觐应欣著彩衣。肯记天涯留咏处，翠岩幽洞亦几稀。
草草开筵重九日，区区奉使第三年。黄花不肯趁时节，薄酒可堪无管弦。秋雨岷山犹涨水，夕阳巴峤自生烟。登高兴味空惆怅，万里乡关在目前。
南陵坡对巫山县，直上青冥百八盘。此日身由岁巡到，他年愁向画图看。可堪雨湿羊肠险，更怯风冲狐腋寒。却想九天朝谒罢，禁街平稳跃金鞍。
暮投荒驿傍岩隈，更柝声频梦易回。半夜忽惊飞霰急，凌晨还喜冻云开。雪凝山表平如截，梅发林坳迥若堆。问俗观风何所补，勤劳唯有马虺𬯎。
二月渝南春已老，西园桃李顿萧然。傍檐飞絮纷如雪，贴水圆荷大似钱。览物未能忘感概，纾情聊且缀诗篇。冯郎白髪知多少，更向巴山听杜鹃。
官路蹉跎晚景斜，更堪踪迹在天涯。江春已老犹寒色，山雨相仍减物华。留滞唯知搔白首，衰疲何可泥丹砂。无聊情思翻成喜，喜见邻垣架上花。
天气融融近禁烟，巴渝风俗自熙然。排门沽酒易成市，着处看花不用钱。一带江山入图画，几番云雨促诗篇。独嗟久使无裨补，终日归心趁杜鹃。
官舍相依吾二家，碧山之麓水之涯。祇知闲暇交谈屑，不觉逡巡改岁华。坐喜良农得麰麦，行闻异俗贡毡砂。衔杯且尽兵厨酿，安用呼儿索五花。
屹然虚阁并莲宫，似出尘寰扰扰中。浩荡乾坤来爽气，峥嵘栏楯倚晴空。江奔吴楚流何急，山接岷峨望不穷。清远榜题真有意，登临聊以裕吾衷。
四逢九日峡江湄，窃禄无功祇自嗤。把酒又迟今岁菊，开编还愧去年诗。牛山凄感何其昧，蓝水欢吟乃所宜。白髪不辞吹帽落，更登山阁醉佳时。
区区行役临南浦，忽奉来书墨未干。见报新恩移亳社，便疑衰迹近长安。山危水恶行将免，宦思乡情日渐寛。朝夕放船来就别，赠言应许遗琅玕。
舟楫逢迎涪水滨，久违应讶鬓霜新。按廉虽共相望阔，邂逅于斯两喜钧。对舣晴沙旗影动，交谈寒夜烛花春。迟明又向东西去，回首沧江雾色匀。
官居相并日相过，盈岁光阴不觉多。每幸开心互询度，都忘倦迹久蹉跎。新除忽遂东归欲，雅好其如远别何。把酒不辞金盏溢，预将离索就消磨。
区区奉使越三年，晚得渝南刺史贤。美政日闻行旧学，高怀时见发新篇。近违方得挥谈麈，远别俄惊彻祖筵。回首寒江初放鹢，牙城隐隐隔云烟。
尽道清时多汲引，夫何高翮尚卑栖。迢迢别乘欣然去，苒苒轻装寡所赍。坐想推余先峤北，行闻流誉出江西。更将学行规逢掖，桃李无言下自蹊。
霜风掠野卷愁云，𬘘𬘘催船画鼓频。方喜乡闾得贤宰，却惊燕席失佳宾。去鄞迤逦穷残腊，渡浙依稀傍早春。恰幸主人真恺悌，承宣相与慰斯民。
腊月才飞玉律灰，物情已若在春台。高怀果动山中兴，秀句歘从尘外来。兵酿可应随日熟，官梅能不为时开。何当举白西河上，茗艼须容倒载回。
潇洒江城雪后天，访寻幽境就开筵。数声晚角催残照，三日新春入旧年。鼎坐探题频击钵，杯行度曲有危弦。莫论俯仰成陈迹，顷刻清欢亦可怜。
湖山清迥雪霜天，结客寻幽布锦筵。猛作清欢送残腊，冥搜佳句待新年。共欣爱日临樽俎，暗觉和风入管弦。数品香葩为时发，潜知造物以相怜。
二日新年半月春，朝来小雨破轻尘。依稀带雪梅枝老，仿佛笼金柳色匀。投隙会并宜勉强，转头光景祇逡巡。不应万点花飞后，方许伤多酒入唇。
金玉来音忽迩闻，开缄恍若对风神。始知渡浙元宵逼，遥想乘时乐事频。恨不衔杯同此夕，可应联咏属他人。果然佳句先垂寄，依旧余辉返照邻。
天为元宵卷暮云，团团放出月精神。随时行乐与民共，若处观灯彻席频。玉斝坐邀同醉客，琼枝怀想未归人。更抽鄙句招回棹，早复官居壮德邻。
屋角翚飞栋宇深，檐前老木翠森森。琤琮虽欠泉声玉，琐碎仍多竹影金。胜概岂颛供主席，清驩唯欲浃朋簪。但令广座嘉宾满，不惜融樽罄所斟。
屹屹危堂近紫烟，傍堂双桧亦参天。四时风月收罗尽，千里山川瞩望全。阮屐登来何必蜡，陶琴携上不须弦。赐经虽缺名犹在，此乐终为古所贤。
虚亭屹立沼中央，古匠施工亦异常。略彴相联虹对影，涟漪四面镜涵光。雕楹圆槛环然敞，碧瓦飞甍势欲翔。杖履时来涤尘虑，可能随事见毫芒。
东园亭榭巧相因，更辟东轩探早春。面直小桥通沼沚，背临宏构拥松筠。鸟鸣鱼跃先时得，柳绽桃苞入眼新。造物也知摇落久，应怜着意伺芳辰。
碧梧千尺覆檐楹，宿凤何年被美名。燕雀不栖如有畏，烟云常近岂无情。林间日月于兹永，物外尘埃岂复生。危坐忽惊年籥晚，漫吟嘉瑞乐升平。
难并四者重良辰，寒食风光泽国春。日滉湖光千顷绿，烟披汀柳万条新。铃斋投隙登临好，吟笔裁篇气格淳。顾我不能酬绝唱，聊将鄙句慰邦人。
屹屹楼依檇李城，月波标榜映双楹。未逢秋夕披襟坐，且向春风曳履行。诗伯高篇先独唱，使君健笔许谁争。还朝滞客方无赖，对此飘然思亦生。
一阳潜复自黄宫，难变霜髯作少容。方伯以时均宴衎，野人不幸困龙钟。望尘修敬惭无及，举白承懽恨莫供。但有诚心腾善颂，愿随寿斝祝椿松。
海云收雨作新晴，春日开筵趣早成。六席共年谁独少，千龄几半互相兄。须怜东道情尤厚，况是西归盖始倾。更玩掌中珍句好，不知帘外玉蟾生。
共陪红旆陟巍峨，有美轩楹气候和。樽酒融融懽广座，梁尘拂拂应清歌。风随江浦霜涛急，日下湖山翠霭多。何处追谈此佳趣，主人不晚在鸾坡。
燕堂高会势峨峨，拂面薰风气候和。广座初陪文字饮，满城重听袴襦歌。锦裀藉舞矜回雪，玉麈挥谈沛决河。牧伯娱宾同众乐，庾公清兴未为多。
华构峥嵘倚碧霄，开筵潇洒聚英僚。衣沾翠霭天收雨，目送银山海上潮。半日清欢浃觞咏，几番凉吹韵笙箫。醺酣老客依帡庇，归隐而今岂俟招。
忠嘉早结九重知，隙驷徒惊晷景驰。祥鼓素琴犹累月，恩除青琐已先期。秋风惨处违丘垄，霜柳疏中即路岐。得志泽民贤者事，伫观功业映清时。
爱君筑室据青山，高躅宁容俗士攀。吏隐幽怀潜物外，诗成秀句落人间。涛江远向窗扉见，竹坞静宜巾履闲。顾我衰残倦登览，偶来聊此共开颜。
嘉陵水落沙带霜，舟师治舟还故乡。中江一别三四年，人情风物俱依然。故人寄我江前吟，幽兰调高无报音。流水茫茫恨空泻，会合合江江溉下。
群峰屋背猿乌啼，二江门前鸥鹭飞。雅闻君居颇奇绝，长恨不到心依依。仙翁落拓少拘检，解舞石上凌秋辉。整冠投袂或云起，尘土一踏何时归。
经年雅音旷不闻，客衣彼此俱红尘。六月赤日火照地，仙舟舣在支江滨。君年四十已显官，去去荣路无涯津。丈夫未死功业在，但使道富何忧贫。
绣指初从剑外还，文章开府冠群仙。忽闻五管传边警，又出三湘领使权。偃息湖山非久计，翺翔鸿鹄待殊迁。不同宣室因循召，台辅明时属少年。
高卑鹏鷃分难攀，岂意相知邂逅间。北海旧时曾荐鹗，愚公终日尚移山。平生泯默无他技，一顾差池已厚颜。犹有功名心尚在，𬬻锤当手待公还。
去就人兼众美难，侍郎高望肃衣冠。每寻当世群公议，更在清流绝等看。楚屈辞多谁谤国，汉疏名重只休官。求仁已得无余憾，自向冥冥著羽翰。
拱极星文动少微，西南风物重光辉。平生亲友倾心望，共庆功名毕手归。车马欢声传里巷，松楸佳气杂烟霏。长卿儿戏扬雄拙，未足公前较是非。
四纪三朝会遇同，陪京犹望节旄雄。欲知元老经纶迹，尽在生民鼓舞中。汉府重归黄阁相，商山难访紫芝翁。陶钧末士惭无报，惟解声诗写至公。
幕府参差恨莫追，公车才下我亲闱。高谈乍听曾心死，前会难寻但肉飞。千里有时重咳唾，一言何处尽精微。惟思旌棨趋严召，双剑西南望落晖。
故人重见老相看，江上秋风已薄寒。曾约浮沉俱里社，岂期侥幸亦侯籓。休嗟华髪多年别，且喜清樽数日欢。惟有旧游难得处，风骚遗恨满三轩。
别肠回转似车轮，千里相忘一水滨。自愧卑飞徒衮衮，过蒙高义最恂恂。已违兰养三经岁，犹恐瓜期再见春。趋府何当听约束，分为膏泽与乡民。
英游相聚日相欢，休唱还家蜀道难。为爱尊前文字饮，不知门外雪霜寒。酒酣依约群仙梦，谈剧飞扬巨海澜。从此追随频语笑，莫教憔悴耻儒冠。
使车东按宕渠还，霖潦千山万水间。为把仁恩行郡国，肯教愁色到容颜。高贤本为苍生起，良骥应无白日闲。从此促归天上去，翺翔鹓鹭紫宸班。
宏才高望出簪裾，尤向持平意豁如。辇毂声名三辅最，西南恩惠十年余。诸公每恨归朝晚，美职行闻半道除。今日老成应不次，中台烦剧在刑书。
绣衣三峡始归来，孤迹青天道上回。牛马经年驰使檄，云霓终日望行台。鹓鸿去势看千里，桃李遗芳占一栽。都邑群公如见问，漳滨衰病已难材。
每思同榜多零落，忽见新篇慰寂寥。今日抗尘俱白首，当时联翮共青霄。休嗟远地犹沈俊，况是深知已满朝。饥渴未能亲一笑，祗忧严召促归轺。
衰迟犹有少年心，十里名蓝共访寻。抹绿郊原逢雨后，残妆桃李觉春深。喧哗歌舞随流俗，潇洒溪山忆故林。一醉不辞繁上酒，簿书回首费光阴。
路入江村五马游，江边生俗弄春球。客愁无地时分请，乐看能俳预点抽。趁赏不辞花欲老，劝农偏喜雨新收。经年多病无欢意，强逐双旌一举头。
青云回首即红尘，且向卑官事隐沦。衮衮泥途方索足，区区天地不容身。前头功业安知命，满腹文章未称贫。深愧相知空握手，羽书边上辍嘉宾。
行轺使指屡襟分，路去重看思纠纷。清夜峡前江照月，霁天郊外剑横云。情多苦近归褒汉，景物应难会见闻。荣虑俗缘因刺按，燕堂虚愧有移文。
卷地严风动马蹄，忽闻投馆到鸡栖。路随黄鹤翺翔远，诗压青山气象低。我已衰年思故国，君方高步陟丹梯。迟留且伴临江醉，剩听清猿峡口啼。
何处青衣旧俗酣，峨嵋东畔蜀江南。从来岁首争为市，大半民间已不蚕。几日笙歌常继烛，晚春桃李尚仍蓝。嬉游果获神明助，太守虽贫亦荠甘。
曾继唐贤旧唱酬，宿云亭传为迟留。韦温石上寻遗迹，蒲邓天边忆俊游。亭榭寂为闲处所，溪山清带古风流。神交冥漠相知远，重把狂吟此暗投。
万竹林间一径升，满岩金碧静香灯。飞泉散乱垂千尺，危阁欹斜拥数层。雨气或从檐际落，风光时向坐中凝。荒碑文字那能读，合眼煎茶问老僧。
僭田收尽连蛮徼，旧版从来实汉民。草染华风能不瘴，山离污俗自无尘。连城解丧吴王濞，巨积终刑石季伦。一代英豪犹不免，咄嗟三叛尔何人。
临街楼观百余年，司马辛勤五世传。凡在子孙俱肯构，敢忧门户或先颠。亢宗本是先人意，干蛊成于伯氏贤。他日举杯相属处，为留书阁井东偏。
临老蹉跎来剑阁，故人留滞在蓬池。光阴一别六七载，功业半生多少时。谪宦可怜嗟子骏，径归难学羡诚之。何当江上重携手，同到三轩看旧诗。
不独高文耀世奇，曾将宏议振天维。谁人才术能争首，自古功名贵及时。暂别鹓鸿蓬海上，少留旌旆蜀江陲。西州笔砚虽衰落，会有中和乐职诗。
虚誉交游共借推，清途俛首倦重窥。方将素志随鸥鹭，敢拂华巓望鵔鸃。衰晚欲成漳浦病，嗟矜犹得郑公诗。相逢少置升沉事，且把金莲为倒垂。
长羡横飞霄汉远，多惭窘步路途穷。如何会合青天道，俱是衰迟白髪翁。万里每嗟音信绝，一樽还喜笑言同。遨游莫作经春计，伫看高旌促召东。
诸公高咏蜀人编，唱和舂容近百篇。厚重江山藏古气，轩翔雕鹗在秋天。不徒神物阴相护，兼有风谣乐共传。谁谓开州新集好，退之题后始完全。
孤城寥落万山围，惟有东溪景最奇。拥传使华寻旧赏，满园春色待多时。援琴故故弹流水，隐几萧萧听竹枝。摆脱风光情不尽，停车门外欲行迟。
危亭飞阁照寒溪，重到依然杜宇啼。好事且看韦守记，补亡思觅义山题。频来已免山移诮，久坐翻为水乐迷。一宿有情非雅素，他年嵩洛是真栖。
悯雨何须事祷祈，霈然未足便晴晖。润通垅亩麦禾起，香遍园林樱笋肥。浮藻水生鱼聚戏，落花泥熟燕交飞。民谣已洽丰年望，惟恐使车将北归。
菜蔓全除看绿槐，木阴秾合乍闻雷。田间虽荷沾濡泽，水际先忧荡溺灾。火气已随妖焰出，山光尤喜晚晴开。门前雅致无余事，惟见诗筒竞往来。
年少才华自不群，果然飞步出儒绅。汉廷大对无双手，蜀学巍科第四人。暂屈鹓鸾栖枳棘，行看雕鹗离风尘。东川佳气因相待，共作荣归昼锦春。
道屈文章价不低，误传新句落天西。忽闻命驾趋云栈，犹忆同舟上井溪。争叹科名淹旧发，谁怜簿领困沉迷。相逢且约嘉陵酒，为洗关中数尺泥。
圣君宵旰尚忧边，移领并汾将漕权。汉使已更三数节，壶关才下十余年。民情姑息方师后，兵计从容试上前。卿相通途从此致，横飞雕鹗上秋天。
一顾生平于我厚，十年门下见公亲。祗知谈笑无难事，谁识襟怀似古人。遽别未遑论出处，相看何用惜沉沦。清朝勋业谁相问，已向籓篱托此身。
江淮勋绩已优殊，重使西南出帝俞。被泽民谣千里远，望风边事十分无。文书顷刻随谈笑，骚雅雍容命仆奴。旦暮即闻严召速，扶摇三省上鹏图。
尊酒相看白髪翁，重来宁复问穷通。十年旧事资谈柄，一箧新诗载古风。楚客远行经素节，蜀人归兴羡冥鸿。登山临水无多日，且伴闲中说苦空。
诏书天上颁春泽，经义人间沸海涛。俊秀一时随品藻，文章万选即英豪。溟鹏乍见抟风起，郡守宁辞劝驾劳。当有奇才为时出，中元佳气似嵩高。
重阳高会最风流，为礼贤书席俊游。已爱食萍歌小雅，更宜攀菊赏清秋。荣观坐见邦人喜，壮志行期国士酬。酒到从容当尽醉，登仙名籍在瀛洲。
群俊争求一字褒，诸公清识晋山涛。蓬仙寥落谁人继，史笔纵横自古豪。胜爵频倾知得隽，剧谈无极坐忘劳。勉行无负题评意，东蜀斯文价已高。
郡筵潇洒宴清流，疏懒相从伴奂游。但喜狂歌犹应节，不知衰髪已伤秋。多情共把金英看，厚赠惭无玉案酬。未去且为诗酒会，萧萧休咏白苹洲。
整此笙歌散郁陶，雨檐飞瀑泻秋涛。吟情彻骨清尤健，饮量随人喜更豪。黄菊光容嗟向晚，哀筝言语恨徒劳。相逢宜共冥冥醉，回首青云路转高。
年少相看自辈流，深知惟喜旧交游。休言白髪参差老，只恐朱颜次第秋。欢笑且从今日起，功名能有几人酬。逍遥不必分高下，凫雁翩翩芦苇洲。
音信昜传临一水，道途相去隔三州。何时樽酒同为会，无补篇章约共休。乡思豁从归后少，贪心宜向静中收。此情惟有君知我，不羡人间万户侯。
𦼮珠舂出真珠颗，山药锹开白玉团。本草经中俱上品，故人书寄善加餐。轻投已获琅玕报，每饮兼资菽水欢。欲把长篇酬厚意，吟肠无味苦搜难。
语笑嘉陵醉别辰，曾留一角建阳春。不将闲碾无佳客，每到开尝忆主人。蒙顶纵甘余草气，月团虽有隔年陈。吟魂半去难招些，愿得兰溪数片新。
双凤婆娑绿玉团，初纲犹怯禁中寒。贵从侍从时宣赐，传到西南作宝看。旋碾合留清浩气，亲题何事寄麤官。感公珍惠宁须试，一嗅烦怀已自寛。
此品何尝下小团，分甘仍值雪霜寒。恐尘竹叶微蒸过，要细银杆旋碾看。紫盏烘时愁俗客，清风来处属仙官。平江一啜吟佳句，起舞不知天地寛。
郊园闻葺旧亭台，晓访冰须冻结腮。野景豁从江上见，云扃深向雾中开。早知闲处登临好，何恨忙时取次来。梦草新诗酬不得，谢家兄弟尽清才。
举首看山不到山，每来留恨翠微间。禅关但有经年约，使传终无一日闲。春到柏林香渺渺，雨余岩漏泻潺潺。虎溪莫过虚邀客，猿鹤钟峰怅未还。
英驾能来慰寂寥，相看衰鬓共飘摇。风骚会里多年别，谈笑杯中万事销。休叹辕驹方跼蹐，不知籓鷃已逍遥。如将巧思鸣孤愤，为我商声更一谣。
崎岖才喜下荆岑，一水奔腾万石林。使节敢辞重险阻，客舟将命寄浮沉。可怜幽窦非人境，犹有清泉慰我心。劳逸贤愚宁可问，但嗟衰晚愧临深。
雨随行色过重𬮱，路有思归送别人。未省几时趋北阙，且同回首望西邻。黄花渐近羞重见，白酒犹期醉一巡。三峡苦辛尝欲遍，置杯休要问浇醇。
才出关来又入关，欲闲天意未教闲。一生孤直知心处，三度交承隔政间。食蔗羡君方有味，过屠怜我尚何颜。功名不是蹉跎物，犹惜清时共仰攀。
曾言英馆愿重寻，犹记当时恋别心。千里江山劳客思，一年风物又春深。梦中花发人将老，关外愁生酒不禁。引领使台归未得，且疏怀抱寄知音。
白虎前峰数尺高，露华萧飒满征袍。只知眼底簿书静，岂意山中车马劳。石夹雨余重按辔，草间风动几横刀。通途闻说无多地，踊跃身轻意气豪。
乖崖威重兼之恕，正献纯风重以和。高世清名公取尽，经邦余事蜀沾多。二江遗爱流长在，双剑铭功壁屡磨。闻向蓬莱指归路，其如朝野具瞻何。
徒御纷纷拥剑关，蜀人感泣送公还。欲知千里讴歌意，半在百篇文字间。风霰道途方过阙，烟霞旌旆更寻山。重金不负扁舟约，贺老鉴湖春水闲。
放辔深穷物外天，少偿游恨十余年。诸仙羽化曾由此，千载岩居尚宛然。门转青溪空水石，室存丹灶养云烟。冰骸坐久虽清澈，独有区中世俗缘。
莫逆真心际混茫，岂将生死系存亡。已骖云雾朝丹阙，犹蜕衣冠寄异乡。姓氏不传灵秘录，精神长在发圆光。洪肩丘袂攀无及，分向尘中到老忙。
叠叠巴山走使轺，不辞岩险奉寛条。频来马足行应惯，重见民情喜自谣。雨过寒林微带雪，风生幽谷静闻樵。清奇定入骚吟笔，乞取邮筒寄下僚。
使轺西走奉军期，万货泉流向武威。才伴江声关外去，又随秋色日边归。千寻蜀岭供吟藁，一道秦川照锦衣。莫叹奔驰伤浩气，出群鸿雁已高飞。
曾对炎蒸忆静便，偶逢佳节思超然。相将绝顶孤高处，剩看清秋几许天。虽欠笙簧留席上，犹胜风雨傍篱边。好看菊蕊殷勤别，旦暮除书落枕前。
地接松扶绝塞边，星居人户种畬田。语音高亢关中俗，风物萧疏剑外天。一失羁縻生堡障，十分流运费刀泉。闾阎谩作封侯计，几辈伻图到上前。
传闻山下数枝梅，不免车帷暂一开。试向林梢亲手折，早知春意逼人来。何方归路参差见，更托严风次第催。莫作寻常花卉看，江南音信隔年回。
亭榭轩窗处处开，清晖嘉致号为魁。群峰有景互争出，一水无声相向来。已借寒光摇棨戟，莫辞欢赏费瓶罍。新诗自属风骚将，何苦登临愧不才。
天庭高议破群奸，先帝曾将侍从班。谈笑一辞双阙去，缙绅遗恨十年间。倾朝每忆刘蕡对，侧席才闻贾谊还。言责逡巡非久计，行看鸣玉上鳌山。
圣贤中道意何如，历历樊川论諌书。要在致君成德业，不当沽直徇名誉。平生忠义倾心际，后日经纶试手初。得意古人多气义，弹冠应有旧簪裾。
雪白霜猿久已灵，江山但觉有余清。优游此地不常出，皎洁一身能自明。高挂岂知神气王，仰看谁为骨毛惊。因吟佳句成遗恨，安得风前闻啸声。
缭绕川原又载驰，人情风物共依依。胶舟野水涸将尽，卷雨岭云寒不飞。岂惮长途劳使传，尚寻清景扣禅扉。前山次第看梅发，剩带新年春色归。
随和箧笥号藏珍，物理求多渐失真。骐骥已胜千里足，鹪鹩才寄一枝身。自怜蹭蹬居前秕，岂意蹉跎接后尘。穷达圣贤知有分，不同非望泽中人。
闻在幽轩隐使华，合归清望戴重纱。手持温诏方行道，堂有慈亲即是家。得意乡山频上看，异时蓬岛合重夸。登临强欲留诗句，苦恨风骚力未加。
何事年年拥使麾，放身闲处避危机。为思清汉还重去，犹厌承明未肯归。天上荣途方策足，林间轻霭尚沾衣。区区斥鷃宁能啸，只得蓬蒿自在飞。
镇雅墙阴看早梅，满城惟此一株开。已驱禽鸟工夫尽，才共宾僚宴赏来。月照寒姿凌画烛，风传香蕊堕清杯。玉堂深切归期近，少住花前醉几回。
七言常爱中山好，百首犹存外集多。大约晚年知性命，一时清韵入中和。森张剑戟虽无敌，隐约瑕疵惜未磨。三绕花栏俱读尽，杜陵回首郁嵯峨。
经世才高若命何，微茫骚雅寄编摩。纯音已落人间久，孤愤犹存集外多。喜看仙巢鸣𬸚𬸦，重闻古匣奏云和。殷勤归秩非无报，谁为沉文吊汨罗。
野亭何处访仙翁，安乐风烟迥不同。千里清泉来塞外，四时佳景出山中。偷身暂逐禽鱼乐，放意翻成笔砚工。醉伴逍遥无计去，钩藤新熟荔枝红。
归来何处解尘襟，幽径寻轩入茂林。身到静中方有我，事除诗外更无心。江山相就能清景，桂柏新成已翠阴。闻说逍遥樽酒会，三卿鱼袋鬭黄金。
山水清音绕翠微，一亭风物里中稀。为怜鱼钓生平处，还向功名事了归。白傅歌童聊自适，庄生鸥鸟自相依。区区贫阮长嗟叹，才有林居便拂衣。
霖潦经时路未通，公言行县太匆匆。安知风雨欺人处，正在溪山绝险中。一出到头余日在，少留随分觉途穷。却因下马心方悟，欲速无成万事同。
牛峰秋色翠相摩，还上凌云宴绮罗。黄菊纵逢佳节好，清欢不似去年多。僧房次第依重到，霜月萧条且强歌。闻说洋州时节盛，不知高兴定如何。
数程奔走倦征车，喜过蓬仙旧隐居。秀气峰峦排户牖，清风楼阁锁图书。一从高步东山起，重见深秋少室虚。无计墨君堂上看，林间猿鹤共踌躇。
元丰内舍初公选，开宝中秋定试期。四海诸生趋盛集，一朝新议破群疑。人传学榜才张后，驿递家音未到时。莫怪虚名随分喜，文章门户欲支持。
阆水兼山鬭晓光，星轺亲按古村乡。临江麦陇烟云翠，夹道林花锦绣香。使旨天边劳按察，人情车下见欢康。东风相伴行寛诏，敢恨年来鬓髪苍。
共随春色探幽奇，春到山中未几时。啸傲烟霞凌绝顶，毫芒人物乱交逵。已登高阁临清旷，更羡轻舟泛渺弥。落笔停杯遂陈迹，莫辞钟鼓下山迟。
直道崎岖出禁林，江湖长有爱君心。五年汉法更张际，千里潼江惠泽深。天下鹓鸿方得侣，道傍桃李正垂阴。邦人不用留行色，满旆薫风入舜琴。
为掾初逢幕府开，便将清望属非才。重来门下经年后，始见天边促召回。况有平生余事业，此行高步脱风埃。孤踪已作沟中断，休费工夫为剪裁。
无心宜与物相期，既歇须行似不疑。出处休将人事说，功名多在老成时。胸中白练何妨洁，足下青云岂自知。好取圣贤权进退，莫教轻重失毫厘。
春游游尽欲寻山，杖屦岷峨只等闲。但放高怀穷物外，不知清誉满人间。经年绿野常沉醉，几日香峰暂往还。自笑尘辕盘未得，逍遥无路一追攀。
春风猎猎卷双旌，太守开樽上子城。地僻养成山水趣，民和流入管弦声。林花远近参差发，野景朝昏次第生。引领英游归未得，东溪遗恨几时平。
三春花卉满州城，渠占风流第一名。老杏酸寒夸锦绣，野梨干强学瑶琼。秾妆雨后频来看，尤物年深特地荣。为是翰林亲手植，莫辞欢赏慰民情。
君常慷慨论兵机，喜见韩侯定远归。将略无穷虽世出，秋毫不犯似君稀。封侯气骨青春在，报主功名白日飞。龌龊簿书何所恋，拟投儒服换戎衣。
一别江皋能几时，相从鸥鹭久无依。楼前流水常东去，塞上征鸿又北归。交分每传双鲤信，乡心同望白云飞。孤吟长啸无俦侣，惟向清宵共月辉。
黄鹤仙音久寂然，嘉陵江上碧峰端。惟余寂寞烟霞馆，空老阴森桧柏坛。药灶绕行云彩动，诗牌吟拂玉声寒。虚无踪迹何须问，自有清名不死丹。
千首诗兼百首文，宗韩之子拾遗孙。吾乡此道嗟几绝，先世余风喜仅存。三变声名徒自惜，平生襟抱向谁论。相知惟有贫相见，拨置穷愁付酒樽。
经年东北望阳台，阻奉从容一笑开。良会俱从江上得，清风潜向坐中来。诗成不倦乘闲写，酒好何妨尽醉陪。百老篇章今少见，满怀归去重琼瑰。
归舡才泊古巴台，遥见诗筒眼豁开。摩垒只忧轻挑去，报琼何意误投来。老知仙梦终难到，清喜英游屡得陪。对酒孤吟重相忆，江前微霰屑瑶瑰。
青帝云车碾玉尘，阴机和雨付江神。巧将清冷三巴景，妆出繁华二月春。已凛寒威驱瘴疠，更流和气助陶钧。劝农使者虽欢赏，犹念无衣索拊循。
仙雏曾伴学飞翻，三纪光阴一梦间。龙坂旧游今独在，凤池高步已难攀。衣冠每恨功名晚，风月谁兼富贵闲。契阔人情应见念，故人憔悴老巴山。
淮上仙翁倚岁寒，绕亭闲种碧琅玕。林泉莫恨归时晚，风月偏宜静处看。为爱萧森从叶密，欲令蕃衍放根蟠。阶庭已见清阴合，更长龙孙百十竿。
平生玉帐耻论兵，劝学儒风已自成。惟有爱民常惨怛，况曾廉俗旧澄清。直将经济为仁术，不假中和助政声。从此回翔归柄用，更推忠厚福群生。
邂逅当年最见知，台光云雾阻重披。忽闻颍上还朝日，正是漳滨养病时。剑外江山愁远别，天边鸿鹄望归期。西南遗爱情何限，千载羊公堕泪碑。
𬸚𬸦峰前旧隐亭，仙翁曾此被弓旌。云山每恨未能到，松桂向人如有情。共把清尊惭北海，更听余论学南荣。何须酩酊为真赏，归袖琼瑰已自盈。
人间夫妇老难期，九十俱全古亦稀。沧海蟠桃堪结子，碧梧栖凤久忘归。君恩黄髪颁新诰，儿戏青衫著彩衣。一尉三公无此乐，百年琴瑟在庭闱。
前载闻君说种花，重来轩槛早芬葩。只知造化随人力，岂觉光阴换岁华。风雨不容孤客赏，馨香宁待主翁夸。牡丹珍重偏开晚，料得开时已到家。
闻说巴东暂解颜，两回曾到十年间。咤滩自古风波险，玉洞无人水竹闲。霜雪凭虚千尺瀑，烟岚弥望四围山。登临欲伴春游去，惟恐藤萝不易攀。
湖外闲官四见春，就中吟咏费精神。青山借得风骚古，白髪相将意思新。每向孤高虽得意，要知闲淡苦无人。归来幸有鸰原识，为惜鸿毛抵万钧。
兄弟当年粗有声，家风传得至今清。争先踪迹虽相让，投老情怀共一惊。富贵有时当自致，文章无价可能轻。期君正在青云上，何止新诗几首行。
归来相值故园春，坐对春风忽怆神。十里溪山依旧好，一番花木为谁新。青云功业虽留我，白日光阴奈趁人。道在不须论用舍，惟将时命托洪钧。
新诗才读眼惺惺，照见词源彻底清。白雪乍闻高唱喜，明珠翻值暗投惊。儿童一辈年将晚，研席平生分不轻。为爱惠连才思好，登临重寄远山行。
莫厌诗筒来往频，闲中无物可怡神。追回风雅篇篇好，炼尽襟怀日日新。自笑支离多病客，更随憔悴苦吟人。阳州不识英雄器，重问颜高借六钧。
休向诗中恨不平，范滂留意在澄清。烟霄鸿鹄飞将到，雷雨龙蛇蛰未惊。声价得来知道长，穷愁消尽觉身轻。荣途咫尺非难至，俯拾功名在此行。
飞泉分下一岩寒，谁识神功借意难。泻出龙漦投石上，缀成仙佩落云端。离山便有江流杂，当道宁辞宿眼看。几把狂吟题不就，十年余思在栏干。
箫鼓纷纷倒酒樽，贤侯于此驻高轩。平明受诏辞龙阙，睿圣分忧在雁门。种落望尘迎汉使，吏民填道看王孙。一瞻车马人皆乐，宁识安边策略存。
天上春风水外寒，瑠璃瓦湿月团团。千门纳钥尘飞远，一夕联文火禁寛。人想柝声来睥睨，鸟惊花影堕栏干。少陵老去唯便静，此地优容欲报难。
烛泪漼漼罢赋诗，幅巾乘兴步东西。银河逼夜光芒堕，玉宇参天次第迷。稍梦荆江三里鹄，忽惊汉殿五时鸡。平生出处无心较，亦似庄周万物齐。
池塘脉脉春泉动，亭馆阴阴夏木凉。砌叶乱风摇月色，檐枝留雪宿年芳。四时气象谁长见，一夜追游我太忙。从此与君携酒后，梦魂应不隔沧浪。
料峭风来午漏迟，壁门䡾䡾敞轻支。侵寻出谷春莺啭，约略营巢社燕期。隐几稍同南郭嗒，滥巾未望北山移。值君佳句吟哦久，等是官曹得暇时。
曾随嘉客在层峦，秋色阴晴一望间。洞外暂乘云缥缈，林端时露水湾环。维舟暇日来寻胜，经世高才却爱闲。闻说使君歌舞去，盛游应不减东山。
名德从来重四夷，朝廷今日见官仪。陪祠自冠三公位，分陕犹为百辟师。金谷望尘多眷旧，琼林赐饯尽丞疑。都人喜看旗旄美，宁识勋庸在鼎彛。
天授嘉符帝祖宫，仙枝产秀福来崇。金茎对峙灵根固，云朵交升圣泽通。法驾留观知锡羡，从臣称庆未辞穷。诗人只解歌行苇，宁识君王造化功。
御沼环流瑞景长，集英宫殿紫宸旁。香随银漏留春色，花压琼筵鬬日光。仙乐缓调瞻凤扆，天人高拱对龙章。皇家多庆千官喜，万岁声中献一觞。
早是天涯多病客，可堪春末少年时。风流任使花王笑，懽乐除非酒伯知。荆岫定为郊社器，渭川终作帝王师。琅玕未实烟空老，不恨年来紫凤饥。
蓬山仙子任天真，乞领南麾奏疏频。金鏁阙边辞黼座，水晶宫里得朱轮。公庭事简烦丞掾，斋阁诗多泣鬼神。莫为行春恋苕霅，銮坡挥笔待词臣。
箫鼓纷纷载酒醪，送行汾水觉秋高。吏民遮道瞻思切，车马还朝气势豪。圣主询谟忘旰昃，明庭收选尽英髦。看君才业何人似，哿矣趋荣勿告劳。
赋比相如已绝伦，即论才识又名臣。致身可但诸公右，发策宜为上国珍。今日朝廷思谠直，一时贤俊待经纶。行看致主唐虞术，与笑淄川曲学人。
寂寞扬雄与世疏，赖逢佳友慰穷居。深沉智虑三冬学，磊落胸怀万卷书。自古贤豪今日盛，看君才调几人如。还朝好作登瀛客，闻说元臣荐子虚。
踏青争惜赏春葩，尽日无辞到月华。金谷正宜开锦帐，曲江翻想映毡车。侠卿酝藉歌飞雪，游女娉婷脸夺花。更咏汉宫传蜡烛，青烟散入五侯家。
清明春律十分回，草色连云花尽开。禁籞幸随诸彦入，安车仍赐上师陪。百壶未许都门饯，九奏先从帝所来。鱼钥恩留方锡劝，柳边迟日莫相催。
柘上论功使节临，奏书倾动士人林。沙墀通籍沾新宠，泽国鸣弦试好音。郭畔黄芦宜日晚，水边红橘与秋深。君才八九吞云梦，应笑离騒向此吟。
余学无为无所成，每闻风论便神清。乡人来问真如理，居士能忘物我情。胜业久应三界护，妙言非止百金轻。世途多少冥行客，好与分明说化城。
始任监州便殒身，我来临奠重悲君。一名曾冠千人榜，三尺翻如百姓坟。古木带风号晚照，野花和雨泣秋云。贤侯若为刊碑碣，乞取东床内翰文。
銮舆清晓出瑶台，羽卫瞻迎扇影开。凤阙张灯天上坐，鸡林献曲海边来。修文可笑秦无策，能赋休夸楚有才。星汉末斜钧乐阕，君王宣示万年杯。
原庙亲持十月觞，天回宝辇款虞庠。当阳赭幄翔龙座，属地霜袍振鹭行。拭目向儒移美俗，虚怀稽古自兴王。太平重见清风颂，嘉句飞传到玉堂。
云覆鸾舆五色章，鸣鞘声肃下儒庠。佩衿雾集三千子，仪卫星罗十二行。位列夔龙陪帝圣，经陈戊甲献成王。元龟象齿方来供，不用论兵政事堂。
鉴湖清泚对胥山，两地相望一水间。共佩天涯太守印，犹联丹陛侍臣班。君方白傅才何愧，我比微之思苦悭。莫把旧诗犹见诧，繁雄未必胜清闲。
应真飞锡霭灵踪，智者遗杉尚灌丛。宝构迥临清鉴上，妙莲高擢污泥中。甚深秘藏资谈席，最上真乘振祖风。嗟我拘挛犹未历，坐驰神爽愧兴公。
烈士由来不徇名，西南万里不留行。熊罴训整屯千计，尊俎雍容镇百城。阃外使华新报聘，山西家法旧论兵。封侯富贵须由命，请访沈冥卖卜生。
武侯千载有余灵，盘石刀痕尚未平。巴妇自饶丹穴富，汉庭还负碧砮征。雨经蜀市应和酒，琴到临卭别寄情。知有忠臣能叱驭，不论云栈更峥嵘。
帝眷三朝辅弼臣，诏颁禁籞燕慈均。已惊贵老恩荣厚，重叹优贤礼意新。使至屡闻天上语，酒酣想见洞中春。太平无事忘情久，更接人间事了人。
九载功成驾鹤骈，空遗丹灶冷无烟。衣冠昔日犹埋冢，鸡犬当时亦上天。高步瑶池观日月，几经沧海变桑田。可怜黄野归来晚，留与人间作地仙。
二山环合壁相重，禅阁欹危杳霭中。云塔孤标凌绝𪩘，石楼双峙耸晴空。灵泉冷透千岩翠，古木阴生万壑风。自笑尘劳促归思，懒将身世问禅翁。
亭开幽谷草堂边，朝暮清音落槛前。人去日升蓬岛路，客来空爱玉溪泉。仙翁世界藏沈洞，佛子楼台出半天。谁为琢磨岩下石，拟将遗事记当年。
短楼矮阁小亭台，中有高人避世埃。寒翠自怜霜后竹，清香谁辨雪中梅。喧嚣祇为莺声巧，漏泄多应柳眼开。只恐藏春藏不得，东君勾勒下山来。
每爱扬庄解荐雄，喜君归兴自江东。轩昂岂为兵家学，磊落真余国士风。垂橐忽惊诗满卷，论文常负酒樽空。边州千骑新居上，莫忆鲈鱼记棹蓬。
邺城台殿付尘埃，玉局依然独未灰。妙手一弹那复得，宝奁当日为谁开。飘零久已抛红子，埋没惟斯近紫苔。此艺不传真可惜，摩挲聊记再看来。
黄叶山头初带雪，绿波尊酒暂回春。已闻璧月琼枝句，更著朝云暮雨人。老愧红妆翻曲妙，喜逢佳客放怀新。天明又出桃源去，仙境何时再问津。
晓雪谁惊最后时，土膏方得助甘滋。岁功已觉三元近，春事何忧一览迟。不着寒梅容触冒，半留红杏惜离披。神交彼此无劳辨，更为公题述梦诗。
石桥飞锡断遗踪，挥尘谈禅想旧丛。万萼莲新青嶂外，十围松老白云中。他年宴坐开华构，当日咨承拟顺风。岁晚丹丘如可约，杖藜相引欲烦公。
洞府穹隆罩碧津，云扃岫幌谢嚣尘。泉声激激撞群玉，乳溜垂垂挂万巾。绝景多藏穷僻处，胜游少有放闲人。剥苔洗壁三遗刻，惆怅难兄笔尚新。
乳泉发穴漏岩根，乱石成池溜始分。鸿渐当时高品第，虎跑今日信传闻。山僧勺供疑甘露，野史烹茶胜白云。应是灵源迟出地，不然须冠季卿文。
著书虽已先三史，论道如何后六经。因雪李陵为国士，岂期武帝有宫刑。丛生荆棘迷坟冢，旧画龙蛇照庙庭。为览遗文来一奠，不知何在子长灵。
为爱通山景致幽，携琴载酒任遨游。云封路径人烟少，翠拥峰峦树木稠。棋石闲敲偏自乐，新诗赋就顿忘忧。管他世个尘凡事，春自春来秋自秋。
战士触热冲暑雾，舌燥唇干惮长路。将军马上设良谋，遥望青山指梅树。齿牙不觉流津津，比似投醪同饮醇。汉鼎未扶竟分裂，惜哉不是调羹人。
天梯欲上使人愁，身御长风不自由。下视白云生涧底，仰看红日在山头。共传此处迷刘阮，自恐今朝犯斗牛。归路似从霄汉堕，却来尘世得羁囚。
万室罗纨千舸蓬，绕山楼榭满溪风。舟移菡萏芬芳渚，旌倚蓬莱缥缈宫。翁子印还多事后，微之名辱宦人中。昌时青琐朱轓贵，白首谁何得似公。
梦寐家山忽五春，君恩乞与守符新。便推白傅为前政，更得梁鸿作部民。入境喜逢余秉穗，举杯无复叹鲈莼。左司西掖诚非据，尤是诗情愧昔人。
虎丘换得敬亭山，句水松陵数舍间。天下难如两州好，君恩乞与一身闲。渐无牒诉烦敲朴，喜有林泉数往还。犹想朋云隐君子，思归时见鬓毛斑。
政事纵横绝世才，文章侍从冠邹枚。南州节制金城固，东省深严琐闼开。笑别道山探禹穴，暂辞玉案下蓬莱。贺家湖上中秋月，遥听新诗落酒杯。
一望家山上虎丘，凄然魄动念同游。林峦不改如平日，蒲柳先衰又几秋。敢学登临小东鲁，却因零落恨西州。鸰原寂寞归鸿断，未拂前题已泪流。
人在通天第几岩，玉岩形胜最潭潭。三钟攘臂适吾乐，五斗折腰真尔惭。漫浪著书酬素志，逍遥齐物载清谈。超然此道人知少，人日先生为指南。
万卷收书肯为贫，长年石室谢纷纭。冥鸿有志难寻迹，野鹿无心不出群。拔俗风标清似水，视人富贵薄于云。柄臣欲强东山起，只恐东山未放君。
织丝来往疾如梭，长爱腾空作网罗。害物身心虽甚小，漫天纲纪亦无多。林间宿鸟应嫌汝，帘外飞蛾亦惧他。莫学螳螂捕蝉勇，须知黄雀奈君何。
江南饶暖衣𫄨绤，今岁春寒人未识。溪流冰合地成拆，一月三旬雪三尺。去年大潦民无食，子母生离空叹息。只今道路多横尸，安忍催科更诛殛。
下溪捕鱼一丈冰，上山采樵三尺雪。人人饥饿衣裳单，骨月相看眼流血。乾坤失色云未收，雕鹗无声翅将折。官仓斗米余百金，愿见春回二三月。
盘盘钟山古城北，夹道青松两行直。浮屠突兀倚云烟，绘事犹存旧刀尺。刀裁尺量不可过，浮生不悟欲如何。凭栏直下视千里，多少丘墟藏绮罗。
去年收帆贵池口，闻君高歌撞玉斗。今朝至自大湖南，五溪新事为君谈。一年往返七千里，乡国生还真可喜。君家白醪应已熟，正好齐山泛黄菊。
濡须山头祠魏武，炫转红装按神鼓。苹藻盈筐酒满樽，呼吸风雷激春雨。田畴高下春雨平，操牲饮福罗中庭。吞吴成魏还归晋，血食犹参社鬼灵。
门横大溪溪净碧，人不捕鱼鱼稳潜。哀猿长啸雾垂地，饥虎一声风动帘。金仙像古苔藓剥，铁磬夜敲规矩严。道师达性傲时辈，不信书生来养恬。
碧霄峰下车轮停，道师未返谁逢迎。山云情着雨正急，春水满田人不耕。饥虎啸风大石裂，倦鸟唤雏深涧鸣。客心欲去且复止，坐饱香饭余何营。
歙溪古源凿龙尾，一片寒冰莹无比。珍绨藏护知几年，赠我题诗草堂里。骊珠失色悲暗投，再拜置之枯木几。砚兮不似在君家，捧来自有纤纤指。
历阳张君心好古，冰不为寒蘖非苦。我欲见之波浪阻，安得邻巢接飞羽。百年营营竟埋土，进退趦趄亦何补。今岁秫田收几亩，烂醉高吟余不数。
昨对桃花与君别，共唱离人眼中血。今见桃花君复来，似与东风趁时节。北去南还何日休，书生道路多穷愁。安得巨航满载酒，一帆风过蓬莱洲。
老着青衫羞望舶，自笑风船禁不得。拂衣高咏归去来，我有麻源三亩宅。朝餐太阳茹紫芝，时时更作方平客。肯嗟垂槖少黄金，儿孙只用传清白。
霜寒水落平沙露，短艇悠悠寻泊处。惊弦旅雁失群飞，贪饵修鳞随网去。世情翻覆可沾巾，三千食客背田文。不须更待年华老，便向东山卧白云。
江南南山连北山，苍藤翠水水潺潺。水深藤老木拱矣，不知游子何时还。白云孤飞岁华晚，独鹤一声星斗残。两山秀色手可揽，嗟我不得山中闲。
缲丝自喜如霜白，输入官家吏嫌黑。手持退印竞传呼，倏见长条染深墨。墨丝归织家人衣，别买输官吏嗔迟。寄言夷狄与三军，汝得丰衣民苦辛。
边兵不觉西人至，麟州仓卒城门闭。城中带甲仅防城，城外生灵任凋毙。元戎底事不防秋，千里郊原战血流。谩说知兵范仆射，未免君王西顾忧。
白云微散月华生，月下白云和月明。白云犹解背人去，明月只知随我行。我行不停月未落，心期白云出寥廓。披云揖月邀嫦娥，愿携素手濯银河。
月下听吟云月歌，歌声寥亮舞婆娑。劝君一酌千万寿，今宵云月情偏多。不知云月谁为主，愁看月落云飞去。愿如明月有圆时，不学白云无定处。
三月金张启仙馆，百种名花此尤罕。昭君晓怯胡地寒，太真昼卧华清暖。梦为庄叟蝴蝶狂，散作襄王云雨短。莫笑空山芝与兰，冷艳不随金剪断。
逸士骑鱼入沧海，石坛遗迹今犹在。桂烟散景夜寥寥，玉露凝华春璀璨。重来旧隐经几年，挈笠携锄姓名改。主人不识何当留，墨洒梁尘烂星彩。
落日渡头芳草碧，伤如之何送行客。客行无尽草相随，塞北江南同一色。秋霜野烧年年事，绿芽迸地先春力。芳草多情不变常，行人自去无消息。
金盏莫辞琼液满，宝檠休嫌灯焰短。圆荷翻雨碧云香，小妓近人红玉暖。百年流转能几时，一日相逢须款款。扁舟明发下前滩，此会清吟应亦罕。
不登高，不饮酒，漠漠黄沙翳衰柳。扁舟系缆未敢行，江头白浪蛟龙吼。故园菊花应烂漫，客路无穷但搔首。却忆齐山小杜歌，人世难逢笑开口。
水精之仙降人间，身披羽衣目澄澜。或求福祸语必验，手中开阖阴阳关。淮西太守喜宾客，鹤驾却欲乘风还。劝君饮酒莫言术，龙虎收藏归抱一。
扁舟载月入金陵，金陵尚书倒屣迎。白发愧彼商山皓，青眼欣逢阮步兵。开壶倾酒饮未已，卷纸连书吟不停。愿如贺监怜太白，莫作曹公嗔祢衡。
先生烧丹骑竹马，情恋萧公碧城下。故物无余只五泉，亦有松风伴潇洒。谁来洗耳复洗心，寥寥千载闻遗音。寺门不掩象灯暗，猿隔数峰时一吟。
发如盘鸦面如玉，飘飘罗袖长芬馥。妙年得侍碧虚乡，自道一生心已足。黄莺流语春日长，绿窗绣出金鸳鸯。朝暮祝卿千万寿，不识相思能断肠。
俊才落落如君少，养之九年应大妙。满怀骚雅辄见投，圭璧琮璜予所要。劝君且学充其科，殿前笔陈挥长戈。锦标夺取献天子，宠禄及亲荣耀多。
采凤何年此地游，高台千古自风流。寒烟淡淡笼城郭，宝器时时出冢丘。舴艋竞归芳草渡，鹭鸶群舞碧芦洲。重华不返箫韶断，落日秦淮添客愁。
高台不见凤凰游，望望青天入海流。舞罢翠娥同去国，战残白骨尚盈丘。风摇落日催行櫂，潮卷新沙换故洲。结绮临春无觅处，年年芳草向人愁。
庭下幽花羃寒雾，金鸭冷烟无一缕。从君别妾驾红鸾，望断三山无觅处。平时曲调休重举，长袖空垂不成舞。醒眼牵愁送春去，独立残阳与谁语。
文锋困挫离场屋，武略纵横勤冕旒。国士传家虽有子，将军终老不封侯。抱冰末路垂三纪，埋玉空山第一秋。余派江东藉云荫，载瞻遗像涕交流。
交游气概如君少，患难扶持及我多。万里相思魂往返，一书报死泪滂沲。文场决策终难必，旅馆捐躯可奈何。犹得有儿传素业，几时归葬旧山坡。